text:
Jehofa o Ile a Mmitša “Mogwera wa ka”
“Wena Isiraele, wena Jakobo, o mohlanka wa ka yo ke mo kgethilego, peu ya Aborahama mogwera wa ka.”—JESAYA 41:8.
DIKOPELO: 91, 22
1, 2. (a) Re tseba bjang gore batho ba ka gwerana le Modimo? (b) Re tlo ahlaahla’ng sehlogong se?
GO TLOGA nakong ya ge re belegwa go ba go fihla nakong ya ge re ehwa, re nyaka go ratwa. Batho ba nyaka segwera sa kgauswi le se lerato, e sego feela lerato la magareng ga baratani. Eupša go feta tšohle, re nyaka go ratwa ke Jehofa. Batho ba bantši ga ba dumele gore re ka kgona go ba le segwera sa kgauswi le se lerato le Modimo ka gobane re sa mmone e bile e le Ramatlaohle. Eupša rena re tseba therešo!
2 Re ithutile ka Beibeleng gore batho ba ile ba kgona go gwerana le Modimo. Re swanetše go ithuta mehlaleng ya bona. Ka baka la’ng? Ka gobane go gwerana le Modimo ke selo sa bohlokwa kudu seo re ka bago le sona bophelong. Ka gona anke re ithuteng ka mohlala wa Aborahama. (Bala Jakobo 2:23.) Go tlile bjang gore e be mogwera wa Modimo? Segwera sa kgauswi sa Aborahama le Modimo se be se theilwe tumelong, le gona Aborahama o tsebja e le “tatago bohle bao ba nago le tumelo.” (Baroma 4:11) Ge o dutše o ithuta ka mohlala wa gagwe, ipotšiše gore: ‘Nka ekiša bjang tumelo ya Aborahama le go tiiša segwera sa ka le Jehofa?’
GO TLILE BJANG GORE ABORAHAMA E BE MOGWERA WA JEHOFA?
3, 4. (a) Hlalosa seo e ka bago e bile teko e kgolo ya tumelo ya Aborahama. (b) Ke ka baka la’ng Aborahama a ile a ikemišetša go dira sehlabelo ka Isaka?
3 Nagana ka Aborahama a na le nywaga e ka bago e 125 a rotoga thaba ka go nanya. [1] (Bona tlhaloso.) O šetšwe morago ke morwa wa gagwe e lego Isaka, yo a bego a na le nywaga e ka bago e 25. Isaka o rwele dikgong gomme Aborahama o swere thipa le dilo tša go gotša mollo. Go ka direga gore le e bile leeto le thata kudu bophelong bja Aborahama. Eupša ga se gore le bile thata ka baka la gore a be a tšofetše. O be a sa na le matla. Leeto leo e bile le thata ka gobane Jehofa o be a mo kgopetše gore a dire sehlabelo ka morwa wa gagwe!—Genesi 22:1-8.
Aborahama ga se a fo latela seo Modimo a bego a mo laela gore a se dire, ke gore, go mo kwa ntle le go nagana
4 Se e swanetše go ba e bile teko e kgolo kudu ya tumelo ya Aborahama. Batho ba bangwe ba re Modimo o be a le sehlogo ka go kgopela Aborahama gore a dire sehlabelo ka morwa wa gagwe. Ba bangwe ba re Aborahama o be a ikemišeditše go dira seo ka ge a be a sa rate morwa wa gagwe. Batho ba bolela dilo tše bjalo ka gobane ga ba na tumelo e bile ga ba tsebe gore tumelo ya kgonthe ke eng goba gore e šoma bjang. (1 Bakorinthe 2:14-16) Eupša Aborahama ga se a fo latela seo Modimo a bego a mo laela gore a se dire, ke gore, go dira seo ntle le go nagana. O ile a kwa Modimo ka gobane o be a na le tumelo ya kgonthe. O be a tseba gore Jehofa a ka se tsoge a mo kgopetše go dira selo seo se ka mo kwešago bohloko sa ruri. Aborahama o be a tseba gore ge a ka theetša, Jehofa o be a tla šegofatša yena le morwa wa gagwe yo a rategago. Ke’ng seo Aborahama a bego a swanetše go ba le sona e le gore a be le tumelo e tiilego gakaakaa? O be a swanetše go ba le tsebo le phihlelo.
5. Ke’ng seo se ka bago se dirile gore Aborahama a tsebe Jehofa, gona seo se ile sa mo dira gore a ikwe bjang ka Jehofa?
5 Tsebo. Aborahama o goletše motseng wa Uri. Batho ba moo ba be ba rapela medimo ya maaka, gaešita le tatagwe o be a e rapela. (Joshua 24:2) Bjale go tlile bjang gore Aborahama a tsebe ka Jehofa? Beibele e bontšha gore morwa wa Noa e lego Sheme o be a tswalana le Aborahama. Sheme o ile a phela go fihlela Aborahama a eba le nywaga e ka bago e 150. Sheme o be a na le tumelo e tiilego, e bile go ka direga gore o ile a botša ba leloko labo ka Jehofa. Ga re tsebe ditaba ka botlalo, eupša go ka direga gore ye ke tsela yeo Aborahama a tsebilego Jehofa ka yona. Seo Aborahama a ilego a ithuta sona se ile sa dira gore a rate Jehofa, gomme sa mo thuša go aga tumelo ya gagwe.
6, 7. Dilo tšeo di diragetšego bophelong bja Aborahama di tiišitše bjang tumelo ya gagwe?
6 Phihlelo. Go tlile bjang gore Aborahama a be le phihlelo yeo e matlafaditšego tumelo ya gagwe go Jehofa? Ba bangwe ba re seo a bego a se nagana se ile sa dira gore a ikwe ka tsela e itšego gomme tsela yeo a bego a ikwa ka yona ya mo tutueletša go tšea kgato. Seo Aborahama a ilego a ithuta sona ka Modimo se ile sa mo kgoma pelo, gomme sa mo dira gore a hlomphe Jehofa ka mo go tseneletšego, yena ‘Modimo Yo Godimodimo, Modiri wa legodimo le lefase.’ (Genesi 14:22) Beibele e bitša tlhompho e bjalo e tseneletšego gore ke go “boifa Modimo.” (Baheberu 5:7) E le gore re be le segwera sa kgauswi le Modimo, re swanetše go boifa Modimo. (Psalme 25:14) Seka se ke sona se tutueleditšego Aborahama gore a kwe Jehofa.
7 Modimo o ile a laela Aborahama le Sara gore ba tloge legaeng la bona kua Uri gomme ba hudugele nageng e šele. Ba be ba šetše ba tšofetše, gomme ba be ba swanetše go yo dula ditenteng bophelo bja bona ka moka. Le ge Aborahama a be a tseba gore ba tlo lebeletšana le dikotsi tše dintši, o be a ikemišeditše go kwa Jehofa. Ka baka la go kwa ga gagwe, Modimo o ile a mo šegofatša le go mo šireletša. Ka mohlala, ge mosadi yo mobotse wa Aborahama e lego Sara a be a tšerwe ke Abimeleke, gomme Aborahama a le kotsing ya go bolawa, ka mohlolo Jehofa o ile a šireletša Aborahama le Sara ka makga a mmalwa. (Genesi 12:10-20; 20:2-7, 10-12, 17, 18) Diphihlelo tšeo di ile tša tiiša tumelo ya Aborahama.
8. Re ka hwetša bjang tsebo le phihlelo tšeo di ka tiišago segwera sa rena le Jehofa?
8 Na go a kgonega gore re be le segwera sa kgauswi le Jehofa? Ee, go a kgonega! Go swana le Aborahama, re swanetše go ithuta ka Jehofa. Le rena re ka ba le tsebo yeo re e hlokago le phihlelo. Lehono, re na le dilo tše dintši tšeo di ka matlafatšago tumelo ya rena go feta Aborahama. (Daniele 12:4; Baroma 11:33) Beibele e re ruta dilo tše dintši ka “Modiri wa legodimo le lefase.” Seo re ithutago sona se dira gore re rate Jehofa le go re thuša go mo hlompha ka mo go tseneletšego. Go mo rata moo le go mo hlompha go re tutueletša go mo kwa. Ge re mo kwa, re bona kamoo a re šireletšago le go re šegofatša, gomme seo se re nea phihlelo yeo e matlafatšago tumelo ya rena. Ge re hlankela Jehofa ka mo go feletšego, re tla ba le kgotsofalo, khutšo le lethabo. (Psalme 34:8; Diema 10:22) Ge re tšwela pele re eba le tsebo le phihlelo, segwera sa rena le yena se tla tia.
SEO SE THUŠITŠEGO ABORAHAMA GO DULA A GWERANE LE MODIMO
9, 10. (a) Ke’ng seo se nyakegago gore segwera se tie? (b) Ke’ng seo se bontšhago gore Aborahama o ile a tšeela godimo segwera sa gagwe le Jehofa le go se tiiša?
9 Segwera sa kgonthe se ka swantšhwa le lehumo le bohlokwa kudu. (Bala Diema 17:17.) Ga se swane le sebjana sa go tura seo se kgabišitšego feela. Segwera sa kgonthe se swana le letšoba le lebotse leo le nyakago go nošetšwa le go hlokomelwa gore le gole gabotse. Aborahama o ile a tšeela segwera sa gagwe le Jehofa godimo gomme a se kgomarela. O ile a dira seo bjang?
Segwera se swana le letšoba le lebotse leo le nyakago go nošetšwa le go hlokomelwa gore le gole gabotse
10 Aborahama o ile a tšwela pele a boifa Modimo le go mo kwa. Ka mohlala, ge a be a le leetong la go ya Kanana a na le lapa la gagwe le bahlanka ba gagwe, o ile a tšwela pele a dumelela Jehofa gore a mo hlahle diphethong tše dinyenyane le tše dikgolo tšeo a bego a di dira. Ngwaga pele Isaka a ka belegwa, ge Aborahama a be a na le nywaga e 99, Jehofa o ile a mmotša gore a bolotše banna ka moka ba ntlong ya gagwe. Na Aborahama o ile a belaela seo Jehofa a bego a mmotša sona goba a leka go ipha mabaka a go se dire seo a bego a laetšwe go se dira? Aowa, o ile a bota Jehofa le go mo kwa “ka lona letšatši leo.”—Genesi 17:10-14, 23.
11. Ke ka baka la’ng Aborahama a be a tshwenyegile ka Sodoma le Gomora, gona Jehofa o ile a mo thuša bjang?
11 Ka ge Aborahama a ile a dula a ekwa Jehofa le dilong tše dinyenyane, segwera sa bona se ile sa tia. O be a ikwa gore a ka bolela le Jehofa ka selo se sengwe le se sengwe, gaešita le go mo kgopela thušo ge a be a sa kwešiše dilo tše itšego. Ka mohlala, ge Jehofa a be a re o tlo fediša metse ya Sodoma le Gomora, Aborahama o ile a tshwenyega. Ka baka la’ng? O be a tshwentšwe ke gore batho bao ba lokilego ba tlo bolawa le bao ba sa lokago. Go ka direga gore o be a tshwenyegile ka morwa wa ngwanabo e lego Lota le lapa la gagwe, bao ba bego ba dula Sodoma. Aborahama o ile a bota Jehofa, yena “Moahlodi wa lefase ka moka,” gomme ka boikokobetšo a botša Jehofa dilo tšeo di mo tshwenyago. Jehofa ga se a ka a felela mogwera yo wa gagwe pelo e bile o ile a mmontšha gore O a gaugela. Jehofa o ile a hlalosetša Aborahama gore le ge a tliša kotlo, o tsoma bao ba lokilego gomme a ba phološa.—Genesi 18:22-33.
12, 13. (a) Tsebo le phihlelo di ile tša thuša Aborahama bjang ka morago? (b) Ke’ng seo se bontšhago gore Aborahama o be a bota Jehofa?
12 Go molaleng gore tsebo yeo Aborahama a bego a na le yona le phihlelo di ile tša mo thuša go boloka segwera sa gagwe le Jehofa se tiile. Ke moka ka morago ge Jehofa a be a kgopela Aborahama gore a dire sehlabelo ka morwa wa gagwe, Aborahama o be a tseba gore Jehofa ka mehla ga a felele batho pelo, o a gaugela, o a botega e bile o a šireletša. Aborahama o be a tloga a kgodišegile gore Jehofa ga se a fetoga a ba yo sehlogo goba yo bogale! Ke ka baka la’ng re re’alo?
13 Pele Aborahama a ka tlogela bahlokomedi ba gagwe, o itše: “Lena šalang mo le pokolo ye, eupša nna le mošemane yo re nyaka go ya kua pejana go yo rapela, gomme re tla boa go lena.” (Genesi 22:5) Aborahama o be a era go re’ng? Na o be a bolela maaka ge a be a re o tla boa le Isaka, mola a be a tseba gore o yo dira sehlabelo ka yena? Aowa. Beibele e bolela gore Aborahama o be a tseba gore Jehofa o be a ka kgona go tsoša Isaka bahung. (Bala Baheberu 11:19.) Aborahama o be a tseba gore Jehofa o be a mo file matla a go ba le morwa gaešita le ge yena le Sara ba be ba tšofetše kudu. (Baheberu 11:11, 12, 18) Ka gona o be a tseba gore ga go na selo seo se ka palelago Jehofa. Aborahama o be a sa tsebe seo se bego se tlo direga letšatšing leo. Eupša o be a na le tumelo ya gore ge e ba go hlokagala, Jehofa o be a tla tsoša morwa wa gagwe e le gore dikholofetšo tša Modimo ka moka di phethagale. Ke ka baka leo Aborahama a bitšwago “tatago bohle bao ba nago le tumelo.”
Aborahama o be a na le tumelo ya gore ge e ba go hlokagala, Jehofa o be a tla tsoša morwa wa gagwe e le gore dikholofetšo tša Modimo ka moka di phethagale
14. Ke ditlhohlo dife tšeo o lebeletšanego le tšona ge o dutše o hlankela Jehofa, gona mohlala wa Aborahama o ka go thuša bjang?
14 Eupša lehono Jehofa ga a re kgopele gore re dire dihlabelo ka bana ba rena, go e na le moo o re kgopela gore re kwe ditaelo tša gagwe. Ka dinako tše dingwe re ka no se kwešiše lebaka leo ditaelo tšeo di newago ka lona goba ra hwetša go le thata go di latela. Na o fela o ikwa ka tsela yeo? Go ba bangwe, go ya tšhemong ke bothata. Mohlomongwe ba na le dihlong gomme ba hwetša go le thata go bolela le batho bao ba sa ba tsebego. Ba bangwe ba tšhaba go ba bao ba fapanego le ba bangwe ge ba le sekolong goba mošomong. (Ekisodo 23:2; 1 Bathesalonika 2:2) Ge o kgopelwa go dira selo se itšego se thata, nagana ka mohlala o kgahlišago wa Aborahama wa go ba le tumelo le sebete. Ge re naganišiša ka mehlala ya banna le basadi ba botegago, e ka re tutueletša go ba ekiša le go batamela kgauswi le Mogwera wa rena, Jehofa.—Baheberu 12:1, 2.
SEGWERA SEO SE NAGO LE DITŠHEGOFATŠO
15. Ke ka baka la’ng re ka kgodišega gore Aborahama ga se a ka a itsholela go botegela Jehofa?
15 Na Aborahama o ile a itsholela go kwa ditaelo tša Jehofa? Beibele e re Aborahama o “[hwile] a tšofetše, e le mokgalabje e bile a khoše bophelo.” (Genesi 25:8) Ge a be a na le nywaga e 175, Aborahama o be a ka nagana ka bophelo bja gagwe bjo botelele gomme a ikwa a kgotsofetše. Ka baka la’ng? Ka gobane ka mehla segwera sa gagwe le Jehofa e be e le selo sa bohlokwa kudu go yena. Lega go le bjalo, taba ya gore Aborahama e be “e le mokgalabje e bile a khoše bophelo,” ga e re gore o be a se sa nyaka go tlo phela nakong e tlago.
16. Ke dilo dife tšeo Aborahama a tlo di thabelago Paradeiseng?
16 Beibele e re Aborahama “o be a letetše motse wo o nago le metheo ya kgonthe, woo mohlami le moagi wa wona e lego Modimo.” (Baheberu 11:10) Aborahama o be a dumela gore ka letšatši le lengwe o be a tla bona motse woo, e lego Mmušo wa Modimo, o buša godimo ga lefase. Ruri o tla o bona! Nagana kamoo Aborahama a tla thabago ka gona ge a tla be a phela lefaseng la paradeise le go tšwela pele a tiiša segwera sa gagwe le Modimo. O tla thabela go tseba gore mohlala wa gagwe wa tumelo o thušitše bahlanka ba Modimo ka nywaga e dikete! Ge a le Paradeiseng, o tla tseba gore sehlabelo seo a bego a laetšwe go se dira Thabeng ya Moria se be se swantšhetša selo se itšego se segolo kudu. (Baheberu 11:19) Le gona o tla ithuta kamoo bohloko bjo a bego a bo kwa ge a be a itokišeletša go dira sehlabelo ka morwa wa gagwe Isaka, bo thušitšego batho bao ba botegago ba dimilione go kwešiša bohloko bjo Jehofa a bo kwelego ge a be a neela ka morwa wa gagwe Jesu Kriste go ba topollo ya batho ka moka. (Johane 3:16) Mohlala wa Aborahama o re thušitše go tšeela topollo godimo kudu, e lego pontšho e kgolo kudu ya lerato la Modimo!
17. O ikemišeditše go dira’ng, gona re tlo ahlaahla’ng sehlogong se se latelago?
17 Eka ka moka ga rena re ka ikemišetša go ekiša tumelo ya Aborahama. Go swana le yena, re swanetše go ba le tsebo le phihlelo. Ge re tšwela pele re ithuta ka Jehofa le go mo kwa, re tla bona kamoo a re šegofatšago ka gona le go re šireletša. (Bala Baheberu 6:10-12.) Eka Jehofa e ka ba Mogwera wa rena ka mo go sa felego! Sehlogong se se latelago, re tlo ahlaahla mehlala e mengwe e meraro ya batho ba botegago bao e bilego bagwera ba kgauswi ba Modimo.
^ [1] (serapa 3) Mathomong Aborahama le Sara ba be ba bitšwa Aborama le Sarai. Eupša sehlogong se, re tla diriša maina ao Jehofa a ba filego ona ka morago.


c: text/html

text:
DINAGA LE BATHO
Go Etela Costa Rica
NYWAGA e makgolo a mahlano e fetilego, Masepania a ile a etela lefelo le la mathomo. A ile a le bitša Costa Rica (Lebopo le Humilego), a nagana gore a tla hwetša gauta e ntši, eupša ga se a ka a hwetša selo lesolong la ona. Lehono naga ye ga se ya tuma ka ditšweletšwa tše bohlokwa, eupša ke naga e tletšego ka mehutahuta ya diphedi lefaseng.
Batho ba Costa Rica ba bitšwa Mataico, e lego lentšu leo le tšwago motlwaeng wa bona wa go rata go tlaleletša ka “-ico” mafelelong a mantšu e le go a nyenyefatša. Ka mohlala, go e na le gore ba re, “un momento” (ema), ba ka re “un momentico” (emanyana). Gantši ge ba bolela ba diriša mantšu a bjalo ka “¡pura vida!” (thobela!) go bontšha gore ba a leboga goba go dumelelana ka selo se itšego goba gore “dumela” goba “šalang gabotse.”
Dijo tše dingwe tše ratwago kudu tša Costa Rica ke gallo pinto (phetolelo ya lentšu ka lentšu e re “mogogonope wa maronthorontho”)—reise le dinawa tšeo di apeilwego ka thoko gotee le dinoko. Gallo pinto e ka jewa mesong, ka matena goba mantšiboa. Seno sa setšo ke café chorreado—kofi yeo e dirwago go šomišwa sefo ya lešela leo le lekeletšego sedirišweng seo gantši se dirwago ka lepolanka.
Go na le mo e ka bago diphuthego tše 450 tša Dihlatse tša Jehofa kua Costa Rica. Diboka tša tšona di swarwa ka maleme a lesome, go akaretša le Polelo ya Diatla ya Costa Rica le maleme a mabedi a setlogo a Costa Rica, e lego Sebribri le se-Cabecar.
NA O BE O TSEBA? Go hweditšwe maswika a makgolo a dinkgokolo a mabotse kua Costa Rica. Le legolo la ona ke la bophara bja dimithara tše 2.4. Go akanyetšwa gore a mangwe a ona a na le nywaga e fetago e 1 400 a le gona. Ga go yo a tsebago gabotse gore a be a diretšwe eng!

robotstxt: allowed

filter: keep


text:
Kgaolo 101: Jesu o a Bolawa
BONA selo se bohloko seo se diregago mo! Jesu o a bolawa. Ba mo kokotetše koteng. Dipikiri di kokotetšwe diatleng tša gagwe le maotong a gagwe. Ke ka baka la’ng batho ba ile ba dira se go Jesu?
Ke ka gobane batho ba bangwe ba be ba mo hloile. Na o a tseba gore e be e le bomang? Yo mongwe wa bona e be e le Sathane Diabolo, morongwa yo mobe. Ke yena yo a ilego a dira gore Adama le Efa ba se ke ba kwa Jehofa. Le gona ke yena yo a ilego a dira gore manaba a Jesu a dire selo se se sešoro.
Gaešita le pele ga ge Jesu a ka kokotelwa mo koteng, manaba a gagwe a ile a mo dira dilo tše mpe. Na o sa gopola nakong ya ge manaba ao a be a etla serapeng sa Getsemane gomme a mo tšea a tloga le yena? Manaba ao e be e le bomang? Ee, e be e le baetapele ba bodumedi. Anke re bone seo se ilego sa direga ka morago.
Eitše ge baetapele bao ba bodumedi ba swara Jesu, baapostola ba gagwe ba tšhaba. Ba mo tlogela le manaba a gagwe ka gobane ba be ba boifa. Eupša moapostola Petro le moapostola Johane ba se tšhabele kgole kudu. Ba šala manaba ao morago gore ba tle ba bone seo se tlago go diragalela Jesu.
Baperisita ba ile ba iša Jesu go mokgalabje Annase, yo e kilego ya ba moperisita yo a phagamego. Lešaba la se ke la dula moo nako e telele. La mo iša ntlong ya Kayafa, yoo ka nako yeo e bego e le moperisita yo a phagamego. Baetapele ba bantši ba bodumedi ba be ba kgobokane moo ntlong yeo.
Ba ile ba sekišetša Jesu moo ntlong ya Kayafa. Gwa tlišwa batho ba bangwe gore ba tlo bolela maaka ka Jesu. Baetapele ka moka ba bodumedi ba re: ‘O swanetše go bolawa.’ Ke moka ba mo tshwela ka mare sefahlegong gomme ba mo itia ka difeisi.
Ge tše ka moka di direga, Petro o be a le ka ntle lapeng. Go be go tonya bošegong bjoo, ka go re’alo batho ba be ba goditše mollo. Ge ba dutše ba ikomoša mollong, ngwanenyana yo mongwe a lebelela Petro gomme a re: ‘Monna yo le yena o be a na le Jesu.’
Petro a araba a re: ‘Aowa, ke be ke se naye!’
Batho bao ba ile ba botša Petro ka makga a mararo gore o be a na le Jesu. Eupša nako le nako ge ba be ba re’alo Petro o be a gana. Ge a be a gana ka lekga la boraro, Jesu a retologa a mo lebelela. Petro a itshola kudu ka ge a boletše maaka a, a tloga gomme a ya a lla gabohloko.
Ge letšatši le hlaba mesong ya Labohlano, baperisita ba ile ba iša Jesu holong e kgolo ya Sanhedrine yeo ba bego ba bokana go yona. Ge ba le moo, ba boledišana ka seo ba tlago go mo dira sona. Ba mo iša go Pontio Pilato, mmuši wa selete sa Judea.
Baperisita bao ba fihla ba re go Pilato: ‘Monna yo ke yo mobe. O swanetše go bolawa.’ Ka morago ga ge Pilato a botšišitše Jesu dipotšišo, a re: ‘Ga ke bone phošo yeo a e dirilego.’ Ke moka a romela Jesu go Heroda Antipase. Heroda e be e le mmuši wa Galilea, eupša a dula Jerusalema. Le yena o ile a se bone Jesu molato, ka go re’alo a mmušetša go Pilato.
Pilato o be a nyaka go lokolla Jesu. Eupša manaba a Jesu a be a nyaka gore go lokollwe mogolegwa yo mongwe go e na le gore go lokollwe Jesu. Mogolegwa yoo e be e le Baraba wa lehodu. Ga bjale e be e le mo e ka bago gare ga mosegare ge Pilato a ntšhetša Jesu ka ntle bathong. A re go bona: “Bonang kgoši ya lena!” Eupša baperisita ba bagolo ba goeletša ba re: ‘Mo tloše! Mmolaye! Mmolaye!’ Ka gona Pilato a lokolla Baraba ke moka ba tšea Jesu gore a yo bolawa.
Thapameng ya letšatši leo la Labohlano, Jesu o ile a kokotelwa koteng. Ka mahlakoreng a gagwe ka bobedi go be go na le disenyi tše pedi tšeo le tšona di bego di bolaelwa koteng, eupša o ka se kgone go di bona mo seswantšhong. Pejana ga ge Jesu a ka hwa, sesenyi se sengwe se ile sa re go yena: “O nkgopole ge o tsena Mmušong wa gago.” Jesu a re go sona: ‘Ke go holofetša gore o tla ba le nna Paradeiseng.’
Na yeo ga se kholofetšo e kgahlišago? Na o a tseba gore ke paradeise efe yeo Jesu a bego a bolela ka yona? Paradeise yeo Modimo a ilego a e dira mathomong e be e le kae? Ee, e be e le mo lefaseng. Bjale ge Jesu a tla be a buša e le kgoši legodimong, o tla tsoša monna yoo bahung gore a tle a thabele go phela Paradeiseng e mpsha mo lefaseng. Na ga re thabišwe ke seo?
Mateo 26:57-75; 27:1-50; Luka 22:54-71; 23:1-49; Johane 18:12-40; 19:1-30.
Dipotšišo
- Ge e le gabotse, ke mang yo a bego a ikarabela ka lehu la Jesu?
- Baapostola ba ile ba dira’ng ge baetapele ba bodumedi ba be ba swara Jesu?
- Go ile gwa direga’ng ntlong ya Kayafa moperisita yo a phagamego?
- Ke ka baka la’ng Petro a ile a tloga gomme a yo lla gabohloko?
- Ka morago ga ge Jesu a bušeditšwe go Pilato, baperisita ba bagolo ba ile ba goeletša ka gore’ng?
- Jesu o ile a diragalelwa ke eng thapameng ya letšatši la Labohlano, gona ke eng seo a ilego a se holofetša se sengwe sa disenyi tšeo di bego di kokotetšwe koteng kgauswi le yena?
- Paradeise yeo Jesu a boletšego ka yona e tla ba kae?
Dipotšišo tša tlaleletšo
- Bala Mateo 26:57-75.
Ditho tša kgorokgolo ya Bajuda di ile tša bontšha bjang gore di be di na le dipelo tše mpe? (Mat. 26:59, 67, 68)
- Bala Mateo 27:1-50.
Ke ka baka la’ng re ka re go itshola ga Judase go be go sa tšwe pelong? (Mat. 27:3, 4; Mar. 3:29; 14:21; 2 Bakor. 7:10, 11)
- Bala Luka 22:54-71.
Re ka ithuta’ng tabeng ya gore Petro o ile a latola Jesu bošegong bja go ekwa ga gagwe le go swarwa? (Luka 22:60-62; Mat. 26:31-35; 1 Bakor. 10:12)
- Bala Luka 23:1-49.
Jesu o ile a arabela bjang ge a be a swarwa ka go hloka toka, gona re ka ithuta’ng go se? (Luka 23:33, 34; Baroma 12:17-19; 1 Pet. 2:23)
- Bala Johane 18:12-40.
Ke’ng seo se bontšhwago ke taba ya gore le ge Petro a ile a ikgogela morago ka nakwana ka baka la go boifa batho, o ile a hwetša matla gape gomme ya ba moapostola yo mafolofolo? (Joh. 18:25-27; 1 Bakor. 4:2; 1 Pet. 3:14, 15; 5:8, 9)
- Bala Johane 19:1-30.
Jesu o be a na le pono efe e lekalekanego ka dilo tše di bonagalago? (Joh. 2:1, 2, 9, 10; 19:23, 24; Mat. 6:31, 32; 8:20)
Ke ka tsela efe mantšu ao Jesu a a boletšego ge a be a ehwa e bilego tsebišo e matla ya gore o phagamišitše bogoši bja Jehofa? (Joh. 16:33; 19:30; 2 Pet. 3:14; 1 Joh. 5:4)
Ithute ka mo go oketšegilego
Jesu o Išwa go Annase, ka Morago a Išwa go Kayafa
Tsheko ya Jesu e tloga e bontšha go hloka toka.
O Sekišwa ke Sanhedrine, ke Moka o Išwa go Pilato
Baetapele ba bodumedi ba Bajuda ba bontšha maikemišetšo a bona a kgonthe.
Kgoši e se Nago Molato e Tlaišega Koteng
Jesu o dira kholofetšo e kgomago kudu go se sengwe sa disenyi seo se bolawago le yena.
Swara Johane 3:16 ka Hlogo
Ithute seo Johane 3:16 e se bolelago ke moka o se diriše nakong e tlago ge o eya bodireding.


text:
MOROKAMI (KGATIŠO E ITHUTWAGO) JANUARY 2015
Tokollo ye e na le dihlogo tše ithutwago tšeo di tlago go ahlaahlwa ka March 2, 2015 go fihla ka April 5, 2015.
Ba Ile ba Ikgafa ka go Rata
—Kua New York
Ke ka baka la’ng banyalani ba atlegilego ba ile ba tšwa legaeng la bona leo ba le ratago kudu gomme ba yo dula ka phapošing e nyenyane?
Lebogang Jehofa Gomme le Šegofatšwe
Go ba le tebogo go ka go thuša bjang go lebeletšana le diteko?
Lebaka Leo re Gopolago Selalelo sa Morena
O ka tseba bjang ge e ba Modimo a go neile kholofelo ya go phela legodimong goba lefaseng?
Agang Lenyalo le le Tiilego le le le Thabišago
Diriša dilo tše hlano tša moya go aga lenyalo le le tiilego le le le thabišago.
Dumelela Jehofa Gore a Tiiše Lenyalo la Gago le go le Šireletša
O ka gata megato efe go phema go robala le motho yo o sa nyalanago le yena le ditlamorago tše bohloko?
Na go a Kgonega Gore Banyalani ba Ratane sa Ruri?
Lerato leo le hlalositšwego ka pukung ya Sefela sa Difela le ruta bao ba nyakago go tsena lenyalong le bao ba šetšego ba le lenyalong dithuto tša bohlokwa.


text:
MARCH 2, 2015
KYRGYZSTAN
Na Tokologo ya Bodumedi e tla Tsoga e Bile Gona Kyrgyzstan?
Ka September 4, 2014, tokologo ya bodumedi e ile ya kaonefala Kyrgyzstan, ge Lekgotla la Molaotheo wa Naga la Kgorokgolo ya Tsheko le be le bolela gore dikarolo tše dingwe tša Melao ya Bodumedi yeo e dirilwego ka 2008 ga di thekgwe ke molaotheo wa naga. Se se dirile gore Dihlatse tša Jehofa di kgone go ngwadiša bodumedi bja tšona dileteng tša ka borwa bja Kyrgyzstan. *
Go sa šetšwe kahlolo ye, State Committee on Religious Affairs (SCRA) e lego komiti yeo e hlokomelago ditaba tša bodumedi e sa dutše e gana go ngwadiša Dihlatse ka molao dileteng tša ka borwa tša Kyrgyzstan. SCRA e boletše gore go fihlela ge palamente e fetoša Melao ya Bodumedi ya 2008, molao o ngwadilwego gona bjale o sa dutše o tla dirišwa gomme o thibela Dihlatse tša Jehofa go ingwadiša go ba mokgatlo wa bodumedi. Ka gona, bodumedi bjo bo ngwadišitšwego ka molao ka leboa, bo a kgethollwa le go thibelwa ka borwa bja Kyrgyzstan. *
Go Golegwa ka Baka la go Dira Mediro ya Bodumedi
Ka June 30, 2014, toropong ya Naryn, yeo e lego ka borwabohlabela bja Kyrgyzstan, Zhyldyz Zhumalieva wa mengwaga e 46 o be a boledišana le moagišani wa gagwe ka ditumelo tša gagwe. Balaodi ba mmušo wa Naryn ba ile ba mo golega ka baka la go boledišana le baagišani ka ditumelo tša gagwe le ka ge e le setho sa mokgatlo wa bodumedi wo o sa ingwadišago. * Go tloga ka nako yeo Kyrgyzstan e thomago go ipuša, ke la mathomo Hlatse e sekišwa ka baka la mediro ya bodumedi.
Ka ge Moh. Zhumalieva a ile a dira boipiletšo, Kgoro ya Tsheko ya Selete ya Naryn e ile ya theetša molato wo ka August 5, 2014. Baahlodi ba ile ba botšiša dipotšišo tše dintši ba nyaka go kwešiša Dihlatse tša Jehofa le molaetša wo di boledišanago le baagišani ba tšona ka wona. Ka morago ga go hlahloba bohlatse ka moka, baahlodi ba ile ba fega molato wo ba sa letetše gore Lekgotla la Molaotheo wa Naga le fetoše Melao ya Bodumedi.
Ka morago, Kgoro ya Selete ya Naryn e ile ya ahlaahla gape molato wa Moh. Zhumalieva. Kgoro e ile ya se mmone molato gomme ya hlalosa gore molaotheo o bolela gore batho ka moka ba na le tokelo ya go dira mediro ya bodumedi bja bona. Go ya ka kahlolo ya Lekgotla la Molaotheo wa Naga, kgoro e ile ya lemoga gore bodumedi bja Dihlatse tša Jehofa bo ngwadišitšwe dikarolong tše dingwe tša Kyrgyzstan. Kgoro ye ya Selete e ile ya phumola kotlo, eupša motšhotšhisi o ile a dira boipiletšo mabapi le kahlolo ye, gomme a bolela gore kahlolo ya Lekgotla la Molaotheo wa Naga ga e tsene felo melatong ya bosenyi. Ka December 24, 2014, Kgorokgolo ya Tsheko e ile ya phaela ka thoko boipiletšo bja gagwe, gomme ya dumelelana le kahlolo ya Kgoro ya Selete ya Naryn ya gore molato wa Moh. Zhumalieva o phumolwe le gore a tšwele pele a boledišana le baagišani ka ditumelo tša gagwe.
Go Bontšhwa Toka le ge ba Latofatšwa ka Maaka Toropong ya Osh
Ka 2013, Oksana Koriakina le mmagwe, e lego Nadezhda Sergienko, ba ile ba tswalelelwa ka ntlong ka semolao (house arrest) ka melato yeo go thwego ba e dirile ge ba be ba boledišana le batho ba bangwe ka ditumelo tša bona. Balaodi ba mmušo wa Osh ba ile ba diriša maaka go latofatša Dihlatse tša Jehofa ka gore “bodumedi bja tšona ga bo molaong.” Balaodi ba ile ba hlalosa gore ge e ba mokgatlo wa bodumedi o se wa ngwadišwa ka molao, Dihlatse tša Jehofa ga se tša swanela go dira mediro ya bodumedi bja tšona.
Kgoro ya motse wa Osh e ile ya phumola melato ya basadi bao ba babedi. Ge moahlodi a ahlola ka October 7, 2014, o ile a re banyakišiši ba be ba sa nyakišiša gabotse molatong wo le gona ba be ba latofaditše Moh. Koriakina le Moh. Sergienko ka gobane e le Dihlatse tša Jehofa.
Motšhotšhisi wa Osh o ile a ipiletša go kgoro gore e phumole kahlolo ya yona. O ile a bolela gore molato o swanetše go bušetšwa go banyakišiši ba molato gore ba lokiše diphošo tšeo ba di dirilego gomme molato wa Moh. Koriakina le Moh. Sergienko o tle o sekwe gape. Ge kgoro ya Osh e phaela ka thoko boipiletšo bja gagwe, motšhotšhisi o ile a ipiletša Kgorongkgolo ya Tsheko ya Kyrgyzstan. Kgoro e beile letšatši la March 3, 2015 gore molato wo o theetšwe gape, gomme Dihlatse di holofela gore kahlolo ya letšatši leo e tla ba ya toka.
Na Kyrgyzstan e tla Kaonefatša Goba ya Gatelela Tokologo ya Bodumedi?
Hlatse e nngwe ya Jehofa yeo e bego e le gona ge Ms. Zhumalieva a sekišwa e itše: “Go tloga ka 1998, balaodi ba mo ba be ba dutše ba re gatelela ka gobane bodumedi bja rena ga se bja ngwadišwa toropong ya Naryn. Gona bjale ka baka la dikahlolo tše di dirilwego ke Kgorokgolo ya Tsheko, re holofela gore bodumedi bja rena bo tla ngwadišwa ka molao.”
Dihlatse tša Jehofa di fagahletše go ngwadiša bodumedi bja tšona motseng wa Osh, toropong ya Naryn le ka borwa bja Kyrgyzstan gore di kgone go tšwela pele ka borapedi bja tšona di sa tshwenywe. Ge e ba Kyrgyzstan e latela seo kgorokgolo ya tsheko e se bolelago, e tla kaonefatša tokologo ya bodumedi.
^ par. 2 Bona sehlogo se rego: “Kgorokgolo ya Tsheko ya Boipiletšo ya Kyrgyzstan e Thekga Tokologo ya Dihlatse tša Jehofa” go kwa seo se diregilego ka September 4, 2014, mabapi le kahlolo ya Lekgotla la Molaotheo la Kgorokgolo ya Tsheko.
^ par. 3 Dihlatse di dumelelwa ke molao wa naga go ka ngwadiša bodumedi bja tšona, le gona bodumedi bja tšona bo ngwadišitšwe dikarolong tša ka leboa la naga. Eupša balaodi ba mmušo ba ganne gantši gore di ngwadišwe dikarolong tša ka borwa.
^ par. 5 Article 395(2) ya sengwalwa sa Administrative Code sa Kyrgyz Republic e thibela go tshela “melao ya go rulaganya le go swara diboka tša bodumedi le ditirelo tše dingwe tša bodumedi.”


text:
Dipotšišo tša Beibele di a Arabja
Bobe bo tšwa kae?
Ka tlwaelo batho ba nyaka go ba badirakhutšo, go botega le go ba ba botho. Ka gona, ke ka baka la’ng gantši re bona bošoro, go hloka toka le sehlogo? Dipego tša ditaba tše tšhošago di atile. Na go na le motho yo a lekago go diriša batho bobe?—Bala 1 Johane 5:19.
Na Modimo o bopile batho ba na le tshekamelo ya go dira bobe? Aowa, Jehofa Modimo o bopile batho ka seswantšho sa gagwe, ba na le tshekamelo ya go ekiša lerato la Modimo. (Genesi 1:27; Jobo 34:10) Eupša Modimo gape o neile batho seriti ka go ba fa tokologo ya boikgethelo. Ge batswadi ba rena ba mathomo ba be ba kgetha go dira bobe, ba ile ba gana mohlala wa Modimo gomme ya ba bao ba sa phethagalago. Re abetše tshekamelo ya bona ya go dira sebe.—Bala Doiteronomio 32:4, 5.
Na bobe bo tla dula bo le gona?
Modimo o nyaka re lwantšha ditshekamelo tša rena tše mpe. (Diema 27:11) Ka gona o re ruta kamoo re ka phemago go dira dilo tše di fošagetšego le kamoo re ka hwetšago lethabo la kgonthe. Lega go le bjalo, gona bjale ga re kgone go ekiša lerato la Modimo ka tsela e phethagetšego.—Bala Psalme 32:8.
Le ge ga bjale bobe bo atile, Modimo o bo dumeletše ka nakwana e le gore bohle ba bone ditlamorago tša bjona tše di nyamišago. (2 Petro 3:7-9) Lega go le bjalo, kgauswinyane lefase le tla tlala ka batho ba thabilego bao ba kwago Modimo.—Bala Psalme 37:9-11.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
MOROKAMI (KGATIŠO E ITHUTWAGO) OCTOBER 2013
Tokollo ye e ahlaahla bohlatse bjo bonagalago tlholong bjoo bo utollago matla a Mmopi wa rena le bohlale bja gagwe. Le gona ithute kamoo re ka dirago dilo ka go dumelelana le e nngwe ya dithapelo tša Jesu tše lerato.
Ba Ile ba Ikgafa ka go Rata Kua Philippines
Ithute ka seo se tutueleditšego ba bangwe go tlogela mešomo ya bona, go rekiša dithoto tša bona, go phela bophelo bjo bonolo le go hudugela ditikologong tšeo di lego lekatana tša kua Philippines.
Tlholo e Utolla Modimo yo a Phelago
Ithute kamoo re ka thušago ba bangwe go kwešiša therešo ka Mmopi gomme ra matlafatša tumelo ya rena go yena.
“Ebang Makgoba a Jehofa”
Re ka phema bjang go ba makgoba a Sathane? Meputso ya go hlankela Jehofa ka potego o le lekgoba la gagwe ke efe?
Go Ithekga ka Jehofa e Bile mo go Putsago
Malcolm le Grace Allen ba hlanketše Jehofa ka nywaga ya ka godimo ga e 75. Bala kamoo ba ithutilego gore Jehofa o šegofatša bao ba ithekgago ka yena.
Seo re ka Ithutago Sona Thapelong Yeo e Lokišeditšwego Gabotse
Re ka ithuta dithuto dife thapelong ya Balefi? Re ka dira bjang gore dithapelo tša rena di kwagale?
Dira Dilo ka go Dumelelana le Thapelo ya Jesu e Lerato
Ge Jesu a be a rapela, o ile a etiša pele thato ya Jehofa e sego dikgahlego tša gagwe. Re ka dira dilo bjang ka go dumelelana le thapelo ya gagwe?
Na o ka Dira mo go Oketšegilego go Lemoša ba Bangwe?
Ithute kamoo ba bangwe ba ilego ba diriša sebaka se sengwe le se sengwe go nea bohlatse go batho bao ba gahlanago le bona letšatši le letšatši.


text:
Karolo 4
Modimo o Dira Kgwerano le Aborahama
Ka baka la tumelo, Aborahama o kwa Modimo gomme Jehofa o holofetša gore o tla mo šegofatša le go atiša ditlogolwana tša gagwe
GO BE go šetše go fetile nywaga e ka bago e 350 ka morago ga Meetse-fula a mehleng ya Noa. Mopatriareka Aborahama o be a dula motseng o atlegilego wa Uri woo o bego o le nageng yeo ga bjale e bitšwago Iraq. Aborahama e be e le monna wa tumelo e tiilego. Eupša ga bjale tumelo ya gagwe e a lekwa.
Jehofa o ile a botša Aborahama gore a tloge nageng yeo a belegetšwego go yona gomme a ye nageng e šele, e lego Kanana. Aborahama o ile a dira seo ka ntle le tika-tiko. O ile a sepela le lapa la gagwe, go akaretša le mosadi wa gagwe Sara gotee le motlogolo wa gagwe Lota gomme ka morago ga leeto le letelele a dula ditenteng kua Kanana. Kgweranong yeo A ilego a e dira le Aborahama, Jehofa o ile a mo holofetša gore O tla mo dira setšhaba se segolo, gore malapa ka moka a lefase a tla šegofatšwa ka yena le gore bana ba gagwe ba tla rua lefase la Kanana.
Aborahama le Lota ba ile ba atlega, ba ba le mehlape e megolo ya dinku le dikgomo. Ka go hloka boithati, Aborahama o ile a dumelela Lota go kgetha naga yeo a ka ratago gore e be ya gagwe. Lota o ile a kgetha karolo e humilego yeo e lego tikologong ya Noka ya Jorodane gomme a dula kgaufsi le motse wa Sodoma. Lega go le bjalo, banna ba Sodoma ba be ba itshwere gampe—ba direla Jehofa dibe tše dikgolo.
Jehofa Modimo ka morago o ile a kgonthišetša Aborahama gore bana ba gagwe ba tla ata bjalo ka dinaledi tša legodimo. Aborahama o ile ba le tumelo kholofetšong yeo. Lega go le bjalo, Sara mosadi yo a rategago wa Aborahama o ile a dula a se na ngwana. Ke moka, ge Aborahama a be a e-na le nywaga e 99 gomme Sara mosadi wa gagwe a obelela nywaga e 90, Modimo o ile a botša Aborahama gore yena le Sara ba tlo ba le morwa. Ka go dumelelana le mantšu a Modimo, Sara o ile a belega Isaka. Aborahama o ile a ba le bana ba bangwe, eupša Mophološi yoo a bego a holofeditšwe tšhemong ya Edene o be a tla tšwelela ka Isaka.
Ka lehlakoreng le lengwe, Lota le lapa la gagwe ba be ba dula Sodoma, eupša Lota wa moloki ga se a ka a swana le batho ba motse woo bao ba bego ba itshwere gampe. Ge Jehofa a be a dira phetho ya go fediša Sodoma, o ile a romela barongwa ba gagwe pele gore ba ye go lemoša Lota ka phedišo yeo e bego e tla tla. Barongwa ba ile ba botša Lota le lapa la gagwe gore ba tšwe Sodoma ka go akgofa le gore ba se ke ba lebelela morago. Ke moka, Modimo o ile a dira gore Sodoma gotee le motseng wa kgaufsi wa Gomora go ne mollo le tshebela, tša fediša badudi ka moka. Lota le barwedi ba gagwe ba babedi ba ile ba phologa. Eupša mosadi wa Lota o ile a lebelela morago, mohlomongwe ka baka la go gopola dilo tšeo a di tlogetšego. Ka baka la go se kwe, o ile a hwa.
Ithute ka mo go oketšegilego
Aborahama
—“Tatago Bohle Bao ba Nago le Tumelo”
Aborahama o bontšhitše tumelo bjang? O ka rata go ekiša tumelo ya Aborahama ka ditsela dife?


text:
DINTLHAKGOLO TŠA NGWAGOLA
Beibele Yeo e Diretšwego go se Hlagale Kapela
DIHLATSE TŠA JEHOFA di rata Beibele go feta kgatišo le ge e le efe. Re ithuta yona ka mehla le go e diriša go ruta ba bangwe ditaba tše dibotse tša Mmušo wa Modimo. (Mat. 24:14) Ka baka leo, bana babo rena ba ile ba dira sohle seo ba ka se kgonago go kgonthišetša gore kgatišo e kaonefaditšwego ya 2013 ya Phetolelo ya Lefase le Lefsa ya Mangwalo a Makgethwa ka Seisemane e tle e be e botse le go se hlagale kapela.
Ge bana babo rena ba lefapheng la go gatiša kua Wallkill, New York, U.S.A., ba be ba ahlaahla sebopego sa Beibele yeo e mpsha le molaodi yo mongwe wa khamphani yeo e dirago dipuku, molaodi yoo o itše: “Ga go kgonege go dira Beibele yeo le bolelago ka yona.” O okeditše ka gore: “Ke therešo gore Dibeibele tše dintši di diretšwe gore di bogege ge di le tafoleng goba rakeng—eupša tša go se hlagale kapela ga di gona.”
Dikgatišo tša pele tša Phetolelo ya Lefase le Lefsa di be di hlagala kapela. Ka baka leo, bana babo rena ba lefapheng la go gatiša kua Wallkill ba ile ba hlahloba ka kelohloko matlakala a ka ntle a Beibele, dikgomaretši le mekgwa ya go kgomaganya dipuku e le gore ba tšweletše Beibele yeo e bego e tla kgona go kgotlelela maemo a sa swanego a leratadima. Go ya ka seo ba se hweditšego, ba ile ba tšweletša Dibeibele tša go dira diteko gomme ba di romela tšhemong gore di dirišwe ka nakwana ke Dihlatse tša dinageng tše mmalwa moo go fišago kudu goba go tonyago kudu.
Ka morago ga dikgwedi tše tshelelago, Dibeibele tšeo di ile tša bušetšwa lekaleng gomme bana babo rena ba di kaonefatša ke moka ba di romela tšhemong gape. Ka kakaretšo, go ile gwa romelwa Dibeibele tša ka godimo ga tše 1 690 tšhemong gore di lekwe. Ka phošo, tše sego kae tša tšona di ile tša se swarwe gabotse. Ka mohlala, Beibele e nngwe e ile ya gatwa ke koloi, e nngwe ya nelwa ke pula bošego ka moka gomme e nngwe yona ya nwelela ka gare ga mafula a ledimo le legolo.
Ka 2011, ge Dibeibele tšeo di dutše di dirišwa tšhemong, re ile ra reka motšhene o mofsa wa lebelo le legolo wa go dira dipuku bakeng sa mafelo a rena a go gatiša kua Wallkill le Ebina, Japane. Re be re swanetše go tšweletša palo e lekanego ya Dibeibele tše di bego di tla abja ge e lokollwa la mathomo, e bile re be re swanetše go gatiša Dibeibele tše di swanago tlwaa mafelong ao ka bobedi.
Matlakala a ka Ntle a go Kobega
Mathomong a 2012, mafelo ao ka bobedi a ile a thoma go gatiša tokollo ya 1984 ya Phetolelo ya Lefase le Lefsa a diriša a mangwe a matlakala a ka ntle a mafsa. Lega go le bjalo, metšhene ye e mefsa e be e diriša sekgomaretši le mohuta o itšego wa pampiri letlakaleng la ka ntle leo le bego le se la ka la romelwa tšhemong go yo lekwa ka nakwana, ka go re’alo matlakala a ka ntle a Beibele yeo a be a kobega. Ka gona go tšweletšwa ga Dibeibele go ile gwa emišwa.
Badiri ba tše dingwe tša ditlabakelo tša go tšweletša matlakala a ka ntle a dipuku ba ile ba dumela gore go kobega ga matlakala a boleta a ka ntle ke bothata bjoo dikhamphani tša go dira dipuku di bo tsebago gomme di bona bo ka se rarollege. Lega go le bjalo, go e na le go boela Dibeibeleng tša matlakala a ka ntle a thata, bana babo rena ba be ba ikemišeditše go tšweletša Beibele yeo e nago le letlakala la ka ntle le boleta, leo le ka se hlagalego kapela le le lebotse. Ka morago ga dikgwedi tše e ka bago tše nne tša go leka mehuta e fapafapanego ya dikgomaretši le mašelana ao a tsenywago ka gare ga matlakala a ka ntle a dipuku, ba ile ba hwetša mohuta wo o ilego wa dira gore ba lefapha la go gatiša ba tšwele pele ka go tšweletša Dibeibele tša matlakala a ka ntle a boleta ao a ka se kobegego.
Kgatišo e kaonefaditšwego ya Phetolelo ya Lefase le Lefsa e be e tlo lokollwa ka October 5, 2013, sebokeng sa ngwaga le ngwaga sa Watch Tower Bible and Tract Society of Pennsylvania. Mafelo a go gatiša a ile a hwetša difaele tša elektroniki tša Beibele ye e mpsha ka Labohlano, August 9, 2013, gomme letšatšing le le latelago modiro wa go gatiša wa thoma. Beibele ya mathomo e feletšego e ile ya tšweletšwa ka August 15. Dibekeng tše šupago tše di latetšego, bao ba šomago mafelong a go gatiša kua Wallkill le Ebina ba ile ba šoma bošego le mosegare go tšweletša le go romela Dibeibele tše fetago tše 1 600 000, gore motho yo mongwe le yo mongwe yo a bego a tla ba gona sebokeng seo sa ngwaga le ngwaga a tle a ikhweletše kopi.
Le ge Beibele ye e le e botse e bile e diretšwe gore e se ke ya hlagala kapela, molaetša wa yona wo o neago bophelo ke o kgahlišago le go feta. Letšatši ka morago ga gore kgaetšedi yo mongwe kua United States a hwetše Beibele ya gagwe e mpsha, o ile a ngwala gore: “Ka ge bjale re na le kgatišo e mpsha, ke kgona go kwešiša Beibele gakaone.”
Ithute ka mo go oketšegilego
Na Dihlatse tša Jehofa di na le Beibele ya Tšona?
Go diriša diphetolelo tše di sa swanego tša Beibele go ka kaonefatša go ithuta ga gago Beibele. Dintlha tše tharo tšeo di ka dirago gore o diriše Phetolelo ya Lefase le Lefsa ya Mangwalo a Makgethwa ge o ithuta.
Na Phetolelo ya Lefase le Lefsa e Nepagetše?
Ke ka baka la’ng Phetolelo ya Lefase le Lefsa e sa swane le diphetolelo tše dintši tša Beibele?


text:
PHIHLELO
Re be re Ikemišeditše go Hlankela Jehofa Kae le Kae
Ke be ke thoma go dira boboledi ke le noši. Ke be ke tšhogile kudu moo ke bego ke thulanya matolo ka mehla ge ke eya bodireding. Sa go befiša ditaba go ya pele e be e le gore tšhemo yeo e be e le thata kudu. Ba bangwe ba batho ba moo ba be ba nkgalefela o šoro e bile ba tšhošetša ka gore ba tla ntia. Kgweding ya pele ke le tirelong ya bobulamadibogo, ke ile ka sepediša pukwana e tee feela!—Markus.
TIRAGALO yeo ke ya 1949, nywageng ya ka godimo ga e 60 e fetilego, eupša kanegelo ya bophelo bja ka e thoma nywageng e mentši ya go feta yeo. Tate e lego Hendrik, o be a šoma go lokiša dieta le dirapa kua Donderen, motsaneng wa ka leboa la profense ya Drenthe, nageng ya Netherlands. Ke belegetšwe moo ka 1927, gomme ke ngwana wa bone wa bana ba gagwe ba šupago. Ntlo ya gešo e be e agilwe kgauswi le tsela ya mmu seleteng sa magaeng. Bontši bja baagišani ba rena e be e le balemi, gomme ke be ke thabela bophelo bja dipolaseng. Ka 1947, ge ke be ke na le nywaga e 19, ke kwele therešo la mathomo go yo mongwe wa baagišani ba rena e lego Theunis Been. Ke a gopola gore la mathomo ge ke kopana le Theunis ke ile ka se mo rate, eupša nakwana ka morago ga Ntwa ya II ya Lefase, o ile a ba yo mongwe wa Dihlatse tša Jehofa, gomme ke ile ka lemoga gore o be a le botho kutšwanyana go feta peleng. Phetogo ye ya semelo sa gagwe e ile ya mmakatša, ka gona ke ile ka mo theetša ge a be a boledišana le nna ka kholofetšo ya Modimo ya paradeise. Go se go ye kae ke ile ka amogela therešo, gomme nna le yena ra ba bagwera ba bophelo ka moka. *
Ke thomile go ya tšhemong ka May 1948, gomme kgweding e latelago yeo, ka June 20, ka kolobetšwa kopanong kua Utrecht. Ka January 1, 1949, ke ile ka thoma bobulamadibogo gomme ka abelwa go šoma kua Borculo, ka bohlabela bja Netherlands, moo go bego go na le phuthego e nyenyane. Ke be ke swanetše go sepela dikhilomithara tše 130 go ya moo, ka gona ke ile ka phetha ka gore ke ragele paesekela. Ke be ke nagana gore go tla ntšea diiri tše tshelelago, eupša ka baka la dipula tša matlorotloro le diphefo tše matla, go ile gwa ntšea diiri tše 12, gaešita le ge ke ile ka namela setimela dikhilomithareng tše 90 tša mafelelo! Ge leswiswana le swara, ke ile ka feleletša ke fihlile mo ke yago gona, e lego lapeng la Dihlatse tšeo ke ilego ka dula le tšona nakong ka moka ya ge ke bula madibogo tikologong yeo.
Nywageng yeo ya ka morago ga ntwa, batho ba be ba na le dilo tše sego kae feela tše bonagalago. Ke be ke na le sutu e tee feela le borokgo—sutu ya gona e be e mpheta, borokgo bo ntlhaela! Go etša ge ke boletše matsenong, kgwedi ya ka ya pele kua Borculo e be e le boima, eupša Jehofa o ile a ntšhegofatša ka dithuto tše mmalwa tša Beibele. Ka morago ga dikgwedi tše senyane, ke ile ka abelwa go šoma toropong ya Amsterdam.
GO TLOGA MAGAENG GO YA TOROPONG
Le ge ke goletše dipolaseng, ke ile ka ikhwetša ke le Amsterdam, e lego toropo e kgolokgolo ya Netherlands. Tšhemo ya moo e be e tšweletša dienywa tše dintši. Kgweding ya pele, ke ile ka sepediša dikgatišo tše dintši go feta tšeo ke di sepedišitšego dikgweding tše senyane tša go feta. Go se go ye kae ke be ke na le dithuto tša Beibele tša ka godimo ga tše seswai. Ka morago ga gore ke kgethwe go ba mohlanka wa phuthego (yo ga bjale a bitšwago molomaganyi wa sehlopha sa bagolo), ke ile ka hwetša kabelo ya gore ke nee polelo ya ka ya mathomo ya phatlalatša. Ke be ke tšhogile kudu, eupša ke ile ka thaba kudu ge ke be ke abelwa go ya phuthegong e nngwe nakwana pele ga ge letšatši la polelo yeo le fihla. Seo ke bego ke sa se tsebe ke gore go theoša le nywaga, ke be ke tla nea dipolelo tše fetago 5 000!
Ka May 1950, ke ile ka abelwa go šoma toropong ya Haarlem. Ke moka ka amogela taletšo ya go tsenela modiro wa tikologo. Ke ile ka felelwa ke boroko ka matšatši a mararo. Ke ile ka botša yo mongwe wa bana babo rena yo a bego a hlankela ofising ya lekala e lego Robert Winkler gore ke be ke ikwa ke sa swanelege, eupša o ile a re go nna: “Wena e fo tlatša difomo tšeo. Tše dintši o tla ithuta pele.” Nakwana ka morago ga moo, ke ile ka newa tlwaetšo ya kgwedi gomme ka thoma go hlankela ke le mohlanka (molebeledi) wa tikologo. Ge ke be ke etetše e nngwe ya diphuthego, ke ile ka gahlana le Janny Taatgen, e lego mmulamadibogo yo mofsa yo a tletšego ka lethabo gomme a rata Jehofa ka pelo ya gagwe ka moka e bile a na le moya wa boikgafo. Re ile ra nyalana ka 1955. Pele ga ge nka tšwela pele ka kanegelo ya ka, Janny o tla hlalosa kamoo a ilego a ba mmulamadibogo le kamoo re ilego ra hlankela mmogo ka morago ga gore re nyalane.
GO HLANKELA MMOGO KA MORAGO GA GO NYALANA
Janny: Mma o bile Hlatse ka 1945 ge ke be ke na le nywaga e 11. Gateetee o ile a bona bohlokwa bja gore a ithute Beibele le bana ba gagwe ba bararo, eupša tate o be a ganetša therešo, ka gona mma o ile a re ruta ge tate a be a se gona ka gae.
Seboka sa pele seo ke bilego go sona e bile kopano ya kua toropong ya The Hague ka 1950. Beke ka morago ga moo, ke ile ka ya dibokeng tša ka tša mathomo Holong ya Mmušo ya kua Assen (Drenthe). Tate o ile a galefa kudu gomme a nthaka gae. Mma o ile a re go nna: “O tseba gabotse moo o ka yago go dula gona.” Ke ile ka tseba gore o be a bolela ka magaeng a bana babo rena le dikgaetšedi. Ke ile ka thoma go dula le lapa le lengwe la Dihlatse leo le bego le dula kgauswi le gagešo, eupša tate o be a sa dutše a nthatafišetša bophelo, ka gona ke ile ka hudugela phuthegong ya toropong ya Deventer (Overijssel), yeo e bego e le bokgole bja dikhilomithara tše 95 go tloga gae. Lega go le bjalo, go ya ka molao ke be ke sa dutše ke le nywageng ya go hlokomelwa ke batswadi, ka gona tate o ile a tsenywa bothateng ke balaodi ba mmušo ka baka la ge a ile a nthaka gae. Ka baka la seo, o ile a mpotša gore ke boe gae. Gaešita le ge tate a se a ka a amogela therešo, o ile a feleletša a ntumeletše go ba gona dibokeng ka moka le go ya modirong wa boboledi.
Nakwana ka morago ga gore ke boe gae, mma o ile a babja kudu gomme ke ile ka swanelwa ke go dira mešomo ka moka ya ka gae. Go sa šetšwe seo, ke ile ka dira tšwelopele moyeng gomme ka kolobetšwa ka 1951 ke na le nywaga e 17. Ka 1952, ka morago ga gore Mma a fole, ke ile ka hlankela le dikgaetšedi tše dingwe tše tharo tša babulamadibogo ka dikgwedi tše pedi ke le mmulamadibogo wa nakwana (wa go thuša). Re be re dula ka seketswaneng gomme re nea bohlatse ditoropong tše pedi tša profenseng ya Drenthe. Ke bile mmulamadibogo wa ka mehla go thoma ka 1953. Ngwaga ka morago ga moo, molebeledi yo mongwe wa tikologo yo e bego e sa le lesogana o ile a etela phuthego ya rena. Yena e be e le Markus. Re ile ra nyalana ka May 1955, ka gobane re be re bona gore re ka hlankela Jehofa gakaone re le banyalani.—Mmo. 4:9-12.
Markus: Ka morago ga lenyalo la rena, kabelo ya rena ya pele e bile ya go hlankela re le babulamadibogo kua Veendam (Groningen). Re be re dula ka phapošing e nyenyane ya bophara bja dimithara tše pedi le botelele bja dimithara tše tharo. Eupša Janny o ile a dira gore e be e botsana e bile e ratege. Bošegong bjo bongwe le bjo bongwe, re be re swanetše go šuthiša tafola ya rena le ditulo tše dinyenyane e le gore re theoše mpete wa rena wa go kgomaretšwa lebotong.
Ka morago ga dikgwedi tše tshelelago, re ile ra laletšwa go hlankela modirong wa bosepedi kua nageng ya Belgium. Ka 1955, go be go na le bagoeledi ba 4 000 feela nageng yeo. Ga bjale palo ya bona e ipušeleditše ka makga a tshelelago! Kua Flanders, ka leboa la Belgium, batho ba gona ba bolela leleme la go swana le la Netherlands. Lega go le bjalo, tsela yeo badudi bao ba Belgium ba bolelago ka yona e be e tloga e fapane le ya rena, ka gona mathomong re ile ra swanelwa ke go tlwaelana le seo.
Janny: Modiro wa bosepedi o tloga o nyaka moya wa boikgafo. Re be re etela diphuthego ka dipaesekela tša rena gomme re dula magaeng a bana babo rena le dikgaetšedi. Ka ge re be re se na legae leo e bego e le la rena ge re dutše re etela diphuthego, re be re dula magaeng a bana babo rena go fihlela Mošupologo gomme re fetela phuthegong e nngwe ka Labobedi mesong. Eupša ka dinako tšohle re be re lebelela tirelo ya rena e le tšhegofatšo e tšwago go Jehofa.
Markus: Mathomong re be re sa tsebe bana babo rena le dikgaetšedi ka diphuthegong tšeo, eupša ba be ba le botho kudu e bile ba na le moya wa go amogela baeng. (Baheb. 13:2.) Go theoša le nywaga, re be re etela ka makga a mmalwa diphuthego ka moka tšeo di bolelago Sedutch tšeo di lego Belgium. Se se re tlišeditše ditšhegofatšo tše dintši. Ka mohlala, re ile ra tseba bana babo rena le dikgaetšedi ba bantši bao ba bego ba le seleteng seo go bolelwago Sedutch, le gona re be re ba rata kudu. Re ile ra bona ge bana ba bantši ba gola e bile ba tia moyeng gomme ba ineela go Jehofa, ba etiša dikgahlego tša Mmušo pele maphelong a bona. Go thabiša kudu go bona ba bantši ba bona ba hlankela Jehofa ka potego tirelong ya nako e tletšego. (3 Joh. 4) Go ‘kgothatšana’ ga rena le bona go dirile gore re nolofalelwe ke go tšwela pele re hlankela ka dipelo ka moka kabelong ya rena.—Baroma 1:12.
TLHOHLO E KGOLO LE TŠHEGOFATŠO E MAKATŠAGO
Markus: Go tloga letšatšing leo re nyalanego ka lona, re be re kganyoga go ya Sekolong sa Gilead. Re be re fetša iri letšatši le letšatši re ithuta Seisemane. Eupša go be go se bonolo go ithuta Seisemane ka dipuku, ka gona re ile ra phetha ka gore re ye Engelane nakong ya rena ya maikhutšo e le gore re itlwaetše go bolela leleme leo ge re dutše re dira boboledi. Mafelelong, ka 1963 re ile ra amogela enfelopo go tšwa ntlongkgolo kua Brooklyn. E be e na le mangwalo a mabedi, le lengwe e le la ka gomme le lengwe e le la Janny. Lengwalo la ka e be e le taletšo ya go ba klaseng e kgethegilego ya dikgwedi tše lesome ya Gilead. Klase yeo e be e tla šoma kudu go tlwaetša bana babo rena le go ba thuša gore ba dire dilo ka thulaganyo ya mokgatlo. Ka baka leo, go barutwana ba 100 bao ba bego ba laleditšwe, ba 82 ba bona e be e le bana babo rena.
Janny: Ka lengwalong leo ke le amogetšego letšatšing leo, ke ile ka kgopelwa gore ke rapele gomme ke naganišiše ka taba ya ge e ba nka kgona go šala Belgium ge Markus a le Gilead. Seo nka se bolelago ke gore mathomong ke be ke nyamile. Go ile gwa bonagala eka Jehofa o be a sa šegofatša maiteko ao ke bego ke a dirile a go fihlelela pakane yeo. Eupša ke ile ka ikgopotša ka morero wa Sekolo sa Gilead—go thuša bao ba bago go sona gore ba phethagatše modiro wa go bolela ditaba tše dibotse lefaseng ka bophara. Ka gona ke ile ka dumela go šala gomme ka abelwa go hlankela ke le mmulamadibogo yo a kgethegilego toropong ya Belgium ya Ghent ke na le Anna le Maria Colpaert, e lego babulamadibogo ba babedi ba kgethegilego bao ba bego ba na le phihlelo.
Markus: Ka ge ke be ke swanetše go kaonefatša Seisemane sa ka, ke ile ka laletšwa Brooklyn dikgwedi tše hlano pele ga ge sekolo se thoma. Ke ile ka šoma lefapheng la tša Thomelo le la Tirelo. Go šoma ga ka ntlongkgolo le go thuša go phuthela dikgatišo tše di yago Asia, Yuropa le Amerika Borwa go ile gwa ntira gore ke lemoge borwarre bja rena bja lefase ka bophara. Motho yo ke mo gopolago ka mo kgethegilego ke Ngwanabo rena A. H. Macmillan, yo a bilego modirong wa bosepedi (molebeledi wa mosepedi) mehleng ya Ngwanabo rena Russell. O be a šetše a tšofetše ka nako yeo e bile a se sa kwa gabotse, eupša o be a eba gona dibokeng ka moka tša phuthego. Seo se ile sa nkgoma kudu e bile sa nthuta gore le ka mohla ga se ra swanela go tšeela dipokano tša rena tša Bokriste fase.—Baheb. 10:24, 25.
Janny: Nna le Markus re be re boledišana ka makga a mmalwa mo bekeng. Re be re hlologelana kudu! Eupša Markus o be a thabela tlwaetšo yeo a bego a e hwetša Gilead, gomme nna ke thabišwa kudu ke bodiredi bja ka. Ge Markus a boa gae go tšwa United States, ke be ke na le dithuto tša Beibele tše 17! Go ba ga rena kgole le kgole ka dikgwedi tše 15 e be e tloga e le tlhohlo, eupša ke ile ka bona gore Jehofa o ile a re šegofatša ka baka la boikgafo bjoo re bo dirilego. Letšatšing leo Markus a boilego ka lona, sefofane sa gagwe se ile sa diega ka diiri tše mmalwa, ka gona ge mafelelong a goroga, re ile ra lla re gokarelane. Go tloga ka nako yeo go ya pele, re bile monwana le lenala.
RE LEBOGA TOKELO E NNGWE LE E NNGWE YA TIRELO
Markus: Ge ke boa Gilead ka December 1964, re ile ra abelwa go hlankela Bethele. Gaešita le ge re be re sa tsebe seo ka nako yeo, kabelo yeo e be e ka se be ya sa ruri. Dikgwedi tše tharo feela ka morago, re ile ra abelwa modirong wa selete kua Flanders. Ge Aalzen le Els Wiegersma ba be ba romelwa Belgium go ba baromiwa, ba ile ba abelwa go ba modirong wa selete, gomme re ile ra boela Bethele moo ke ilego ka hlankela Lefapheng la Tirelo. Go tloga ka 1968 go ya go 1980, dikabelo tša rena di ile tša fetoga ka makga a mmalwa go tloga go hlankeleng Bethele go ya modirong wa bosepedi. Mafelelong, go tloga ka 1980 go ya go 2005, ke ile ka hlankela gape ke le molebeledi wa selete.
Gaešita le ge dikabelo tša rena di be di fetoga gantšintši, ga se ra ka ra lahlegelwa ke pono ya gore re neetše maphelo a rena gore re hlankele Jehofa ka meoya ya rena ka moka. Ruri re ile ra thabela kabelo e nngwe le e nngwe yeo re bego re e newa, re na le kholofelo ya gore diphetogo le ge e le dife tirelong ya rena di be di tšwetša pele dikgahlego tša Mmušo.
Janny: Ke ile ka thabela ka mo go kgethegilego tokelo ya go ya le Markus kua Brooklyn ka 1977 le kua Patterson ka 1997 ge a be a yo hwetša tlwaetšo e oketšegilego e le setho sa Komiti ya Lekala.
JEHOFA O TSEBA DINYAKWA TŠA RENA
Markus: Ka 1982, Janny o ile a buiwa gomme a fola. Nywaga e meraro ka morago, phuthego ya Louvain e ile ya re nea moago wa bodulo wo o bego o le ka godimo ga Holo ya yona ya Mmušo. E be e le la mathomo ka morago ga nywaga e 30 re bago le lefelo la rena la bodulo. Ka Labobedi le lengwe le le lengwe ge re be re phutha merwalo gomme re etela phuthego e mpsha, ke be ke swanetše go ya godimo le fase ka manamelo a 54 gore ke iše merwalo ya rena tlase! Re leboga gore ka 2002 go ile gwa dirwa dithulaganyo tša gore re be le moago wa bodulo lebatong la mathomo. Ka morago ga ge ke bile le nywaga e 78, re ile ra abelwa go ba babulamadibogo ba kgethegilego toropong ya Lokeren. Re thabišwa kudu ke gore re ka hlankela ka tsela ye le gore re sa kgona go ya tšhemong letšatši le lengwe le le lengwe.
“Re dumela ka pelo ka moka gore selo se bohlokwa ga se moo re hlankelago re le gona goba kabelo yeo re lego go yona, eupša selo se bohlokwa ke yoo re mo hlankelago”
Janny: Nywaga yeo bobedi bja rena re e feditšego re le tirelong ya nako e tletšego e balelwa ka godimo ga e 120! Re bone ka noši therešo ya kholofetšo ya Jehofa ya gore ‘a ka se ke a re tlogela’ le ya gore ge e ba re mo hlankela ka potego, re ka se ‘hloke selo.’—Baheb. 13:5; Doit. 2:7.
Markus: Ge re be re sa le ba banyenyane, re ile ra ineela go Jehofa. Ga se ra ka ra inyakela dilo tše dikgolo. Re ile ra dula re ikemišeditše go amogela kabelo le ge e le efe yeo re e newago ka gobane re dumela ka pelo ka moka gore selo se bohlokwa ga se moo re hlankelago re le gona goba kabelo yeo re lego go yona, eupša selo se bohlokwa ke yoo re mo hlankelago.
^ ser. 5 Ge nywaga e dutše e eya, tate, mma, kgaetšedi wa ka yo mogolo le bana bešo ba babedi le bona e ile ya ba Dihlatse.


text:
PHIHLELO
Ga Bjale ke na le Khutšo le Modimo le Mma
MMA o ile a mpotšiša gore: “Nke o no mpotša! Go re’ng o sa nyake go rapela badimo ba geno? Na ga o bone gore o a phela ka baka la bona? Ke ka baka la’ng o sa ba leboge? Go re’ng o lahla metlwae yeo re e rutilwego ke bagologolo ba rena? Ge o gana go hlompha badimo ba rena, gona o ra gore borapedi bja rena ke bja bošilo.” Ka morago ga gore mma a bolele se, o ile a thoma go lla.
Dikgwedi tše sego kae pele ga moo, Dihlatse tša Jehofa di ile tša kgopela go ithuta Beibele le mma. O ile a gana, eupša ka ge a be nyaka go ba yo botho o ile a rulaganya gore di ithute le nna. Eupša gona bjale o be a nkwatetše. Seo se ile sa mmakatša ka gobane ke be ke dula ke mo kwa. Lega go le bjalo, ka ge ke be ke nyaka go thabiša Jehofa, lebakeng le ke be nka se kgone go dira seo a se nyakago. Go be go se bonolo, eupša Jehofa o ile a nnea matla.
GO ITHUTA KA JEHOFA
Go etša batho ba bantši ba Japane, lapa lešo e be e le la bodumedi bja Mabuddha. Eupša ka morago ga dikgwedi tše pedi ke ithuta le Dihlatse tša Jehofa, ke ile ka kgodišega gore Beibele e ruta therešo. Ka morago ga go ithuta gore ke na le Tate wa legodimong, ke ile ka nyaka go mo tseba gakaone. Mathomong, nna le mma re be re rata go bolela ka seo ke bego ke ithuta sona. Ke ile ka thoma go ya dibokeng tša Sontaga Holong ya Mmušo. Ge ke dutše ke ithuta ka mo go oketšegilego, ke ile ka botša mma gore ke nyaka go kgaotša go tšea karolo ditirelong tša Mabuddha. Gateetee o ile a mphetogela. O ile a re: “O tlo nyatšiša lapa le ge o ka tlogela go rapela badimo ba rena.” O ile a mpotša tsebe-go-kwa gore ke se sa ithuta Beibele le go ya dibokeng. Ga sa nka ka nagana gore mma a ka bolela mantšu ao! Ke be ke sa kgolwe gore ke mma.
Tate o be a dumelelana le mma. Ke be ke ithutile lengwalong la Baefeso kgaolo 6 gore Jehofa o be a nyaka gore ke kwe batswadi ba ka. Ke be ke nyaka gore lapa lešo le be le khutšo gape, gomme ke ile ka nagana gore ge nka ba theetša, mafelelong le bona ba tla ntheetša. Ka nako yeo, ke be ke swanetše go itokišeletša go ngwala ditlhahlobo sekolong, ka gona ke ile ka dumela go dira seo batswadi ba ka ba se boletšego ka dikgwedi tše tharo feela. Eupša ke ile ka holofetša Jehofa gore ke tla ya dibokeng gape ge dikgwedi tšeo tše tharo di fetile.
Phetho ya ka e be e le ya bošilo ka baka la mabaka a a mabedi. La pele, ke be ke nagana gore ka morago ga dikgwedi tše tharo ke tla ba ke sa na le kganyogo e matla ya go hlankela Jehofa. Go e na le moo, tswalano ya ka le yena e ile ya fokola kapela kudu. La bobedi, mma le tate ba ile ba leka ka gohle go nkgodiša gore ke tlogele go hlankela Jehofa.
GO THUŠWA LE GO GANETŠWA
Holong ya Mmušo, ke ile ka kopana le Dihlatse tše dintši tšeo di bego di ganetšwa ke ba malapa a tšona. Dihlatse tšeo di ile tša nkgodiša gore Jehofa o tla mmatlafatša. (Mateo 10:34-37) Bana babo rena bao ba ile ba ntlhalosetša gore ge nka dula ke botegela Jehofa, ka letšatši le lengwe lapa lešo le tla ithuta ka yena. Ke be ke nyaka go ithekga ka Jehofa, ka gona ke ile ka thoma go rapela go tšwa pelong.
Lapa lešo le be le nkganetša ka ditsela tše di fapafapanego. Mma o ile a nthapela gore ke tlogela go ithuta, gomme a leka go nnea mabaka. Gantši ke be ke no ikhomolela. Ge ke be nka bolela se sengwe, gantši re be re tla ngangišana ka gobane yo mongwe le yo mongwe wa rena o be a nyaka go hlatsela gore o nepile. Ga bjale ke gona ke lemogago gore ge nkabe ke ile ka hlompha maikwelo a mma le ditumelo tša gagwe, mohlomongwe nkabe dilo di ile tša ba kaone. Batswadi ba ka ba be ba mpha mešomo e mentši ka gae e le gore ke dule ke le ka ntlong. Ka dinako tše dingwe, ba be ba nnotlelela ka ntlong goba ba sa mphe dijo.
Mma o ile a kgopela batho bangwe gore ba mo thuše go mphetoša monagano. O ile a bolela le morutiši wa ka, eupša ka se fetoše monagano. Mma o ile a nkiša go mothwadi wa gagwe mošomong gore a nkgodiše gore madumedi ka moka ga a na mohola. O ile a ba a founela ba leloko gomme a lla ge a dutše a ba kgopela gore ba mo thuše. Seo se ile sa mpherekanya kudu. Eupša ge ke le dibokeng, bagolo ba ile ba nkgopotša gore ge mma a bolela le ba bangwe ka ditumelo tša rena, ge e le gabotse o nea bohlatse.
Batswadi ba ka ba be ba nyaka ke eya yunibesithi gore ke tle ke hwetše mošomo o mobotse. Ka moka ga rena re be re galefile kudu go ka bolela ka taba ye re išitše maswafo fase, ka gona ke ile ka ba ngwalela mangwalo a mmalwa ke ba hlalosetša dipakane tša ka. Tate o ile a galefa kudu mo a ilego a re: “Ge e ba o nagana gore o ka hwetša mošomo, o o hwetše gosasa, go sego bjalo o ntšwele motse.” Ke ile ka rapela Jehofa gore a nthuše. Letšatšing le le latelago ge ke le tšhemong, dikgaetšedi tše pedi di ile tša nkgopela go ruta bana ba tšona. Tate ga se a ka a thabela seo, ka gona o ile a se sa mpolediša gomme a thoma go se sa ntšhetša. Mma o ile a re go be go tla ba kaone ge nkabe ke be ke le sekebekwa go e na le go ba Hlatse ya Jehofa.
Jehofa o ile a nthuša go fetoša tsela ya ka ya go nagana le go tseba seo ke swanetšego go se dira
Ka dinako tše dingwe ke be ke ipotšiša ge e ba Jehofa a be a nyaka ke lwantšha batswadi ba ka ka tsela ye. Ka gona ke ile ka rapela Jehofa gomme ka naganišiša ka seo Beibele e se bolelago ka lerato la gagwe. Se se ile sa nthuša gore ke be le pono e botse le go kwešiša gore batswadi ba ka ba nkganetša ka gobane ba tshwenyegile ka nna. Jehofa o ile a nthuša go fetoša tsela ya ka ya go nagana le go tseba seo ke swanetšego go se dira. Le gona, ge ke be ke eya tšhemong kudu, ke moo ke bego ke e rata le go feta. Ee, ke be ke nyaka go ba mmulamadibogo.
GO HLANKELA KE LE MMULAMADIBOGO
Ge dikgaetšedi tše dingwe di be di ekwa gore ke nyaka go ba mmulamadibogo, di ile tša re ke emenyana go fihlela batswadi ba ka ba iša maswafo fase. Ke ile ka rapela Jehofa gore a mphe bohlale, ka dira dinyakišišo, ka nagana ka mabaka a ka a go nyaka go ba mmulamadibogo e bile ka bolela le bana babo rena le dikgaetšedi bao ba nago le phihlelo. Ka morago ga moo, ke ile ka dira phetho ya go thabiša Jehofa. Le gona ke be ke kwešiša gore le ge nka emanyana pele nka thoma go bula madibogo, batswadi ba ka ba be ba ka no tšwela pele ba nkganetša.
Ke ile ka thoma go bula madibogo ngwageng wa ka wa mafelelo sekolong se se phagamego. Ka morago ga go bula madibogo ka nakwana, ke ile ka nyaka go ya moo go nyakegago bagoeledi ba oketšegilego. Eupša mma le tate ba be ba sa nyake ke tloga gae. Ka gona ke ile ka leta go fihlela ke eba le nywaga e 20. Ke moka ke ile ka kgopela ofisi ya lekala gore e nkabele go yo šoma kgauswi le ba leloko ka borwa bja Japane e le gore mma a se tshwenyege kudu.
Ge ke le kabelong ya ka, ke ile ka thabela go bona barutwana ba ka ba Beibele ba mmalwa ba kolobetšwa. Ke ile ka thoma go ithuta Seisemane ka gobane ke be ke nyaka go dira mo gontši tirelong ya Jehofa. Ke moka, ka morago ga go bona phišego ya babulamadibogo ba kgethegilego ba babedi phuthegong yeo ke bego ke le go yona le go bona kamoo ba bego ba thuša ba bangwe go ithuta Beibele, ke ile ka phetha ka gore le nna ke nyaka go ba mmulamadibogo yo a kgethegilego. Nakong ye, mma o ile a babja o šoro gabedi, gomme mabakeng ao a mabedi ke ile ka boela gae go yo mo thuša. Se se ile sa mo makatša, gomme a thoma go ntshwara gabotse.
DITŠHEGOFATŠO TŠE DINTŠI TŠE DI TŠWAGO GO JEHOFA
Nywaga e šupa ka morago, Atsushi, e lego yo mongwe wa babulamadibogo ba kgethegilego bao ke boletšego ka bona pejana, o ile a nthomela lengwalo. O be a nyaka go nyala gomme a nyaka go tseba gore ke ikwa bjang ka yena. Ke be ke se na kgahlego go yena, gomme le nna ke be ke sa nagane gore ke a mo kgahla. Ka morago ga kgwedi, ke ile ka mmotša gore le nna nka thabela go mo tseba gakaone. Re ile ra lemoga gore re na le dipakane tše di swanago. Re be re nyaka go tšwela pele tirelong ya nako e tletšego e bile re ikemišeditše go amogela kabelo e nngwe le e nngwe. Mafelelong, re ile ra nyalana. Ke ile ka thaba kudu ge mma, tate le ba bangwe ba leloko ba tlile lenyalong la rena.
Go se go ye kae ka morago ga moo, ge re be re hlankela re le babulamadibogo ba ka mehla, Atsushi o ile a kgethwa go ba mothuši wa molebeledi wa tikologo. Ka morago re ile ra kgethwa go ba babulamadibogo ba kgethegilego ke moka ra abelwa modiro wa tikologo. Ge re be re feditše go etela diphuthego ka moka tša tikologong ya rena ka lekga la mathomo, ofisi ya lekala e ile ya re founela. E ile ya re botšiša ge e ba re ka hudugela Nepal gomme ra tšwela pele ka modiro wa tikologo.
Ke be ke tshwenyegile kamoo batswadi ba ka ba bego ba tla ikwa ka gona ge ke hudugela kgole. Ke ile ka ba founela gomme tate a nkaraba ka gore: “Banna! O ya lefelong le le kgahlišago.” Bekeng ya pele ga moo, yo mongwe wa bagwera ba gagwe o ile a mo nea puku yeo e bolelago ka naga ya Nepal, ka gona tate o be a bile a nagana gore ka letšatši le lengwe a ka rata go etela moo.
Re ile ra thabela go phela le batho ba Nepal bao ba nago le bogwera. Ka morago, re ile ra abelwa le go etela diphuthego tša Bangladesh. Gaešita le ge e be e le kgauswi le Nepal, tšhemo ya moo e be e fapane. Re be re kopana le batho ba ba fapafapanego tšhemong. Ka morago ga nywaga e mehlano, re ile ra abelwa Japane gape, moo ga bjale re thabelago modiro wa tikologo.
Ke ithutile dilo tše dintši ka Jehofa ge ke be ke hlankela kua Japane, Nepal le Bangladesh. Batho ba dinageng tše ba na le ditšo, mekgwa le metlwae e sa swanego. Le gona batho ba moo ga ba swane. Ke bone kamoo Jehofa a hlokomelago motho yo mongwe le yo mongwe, a mo amogelago, a mo thušago le go mo šegofatša.
Ga ke tsebe gore ke leboge Jehofa bjang. O ntumeletše go mo tseba le go dira mošomo wa gagwe, e bile o nneile monna yo a kgahlišago wa Mokriste. Modimo o nthušitše go dira diphetho tše dibotse, e bile gona bjale ke na le tswalano e botse le yena le lapa lešo. Ka baka la Jehofa, nna le mma re bagwera gape. Ke leboga kudu gore ga bjale ke na le khutšo le Modimo le mma.


text:
KAROLO 2
Mathomo a Bodiredi bja Jesu
“Bonang Kwana ya Modimo Yeo e Tlošago Sebe.”—Johane 1:29
KAROLONG YE
KGAOLO 12
Jesu o a Kolobetšwa
Ke ka baka la’ng Jesu a ile a kolobetšwa ge e ba a se a ka a dira sebe?
KGOALO 13
Ithute Tseleng Yeo Jesu a Ilego a Lebeletšana le Meleko
Go lekwa ga Jesu go hlatsela ditherešo tše pedi tša motheo ka Diabolo.
KGAOLO 14
Jesu o Thoma go Dira Barutiwa
Ke’ng seo se kgodišitšego barutiwa ba tshelelago ba Jesu ba pele gore ba hweditše Mesia?
KGAOLO 15
O Dira Mohlolo wa Gagwe wa Pele
Jesu o bontšha mmagwe gore bjale o laelwa ke Tatagwe wa legodimong, e sego yena.
KGAOLO 16
Jesu o Fišegela Borapedi bja Therešo
Molao wa Modimo o be o dumelela batho go reka diphoofolo kua Jerusalema bakeng sa go dira dihlabelo, ka gona ke ka baka la’ng Jesu a be a galefetše barekiši tempeleng?
KGAOLO 17
O Ruta Nikodemo Bošego
Go “tswalwa gape” go bolela’ng?
KGAOLO 18
Jesu o a Oketšega ge Johane a Fokotšega
Barutiwa ba Johane ba a hufega, le ge Johane a sa hufege.
KGAOLO 19
O Ruta Mosadi wa Mosamaria
Jesu o mmotša selo seo go bonagalago a se a tšwa a se botša motho yo mongwe.


text:
Full text loading...
n Law, Democracy & Development - Kokwane ya semolao go ta molaotheo mabapi le Masiya kgatlhanong le Molaodi wa Bothothisi bja Sethaba le ba Bangwe 2007 (5) SA 30 (CC)
Abstract
Mo molatong wo mmelaedi e be e le mosetsanyana wa mengwaga ye senyane, yo a begilego gore o katilwe ke monna yo a mo tsebago, Mna Fanuel Sitakeni Masiya, ka la 16 Mathe 2004. O ile a hlahlobja ke ngaka ka morago ga beke, ka la 23 Mathe 2004. Mna Masiya o twelete la mathomo pele ga Kgoro ya Tsheko ya Setereke sa Sabie; ka morago ga fao molato wa lebiwa go Kgoro ya Tsheko ya Selete ya Graskop, moo a latofaditwego ka go kata.
Article metrics loading...


text:
JULY 16, 2014
RUSSIA
Kgoro ya Tsheko ya Russia e tla Tsebiša Phetho: Dihlatse tša Jehofa di Lebane le go Bonwa Molato wa Bosenyi ka Lebaka la Tumelo ya Tšona
Ka July 28, 2014, Kgoro ya Tsheko ya Taganrog e tla tsebiša phetho ya yona molatong wa bosenyi wo o tšerego dikgwedi tše 15 wa Dihlatse tša Jehofa tše 16. Balaodi ba mmušo ba Taganrog ba phara Dihlatse ka molato wa bosenyi ka ge di ile tša rulaganya le go bokana dibokeng tša tšona tša bodumedi le go abelana le ba bangwe seo di se dumelago e lego mediro yeo e tlwaelegilego ya Dihlatse tša Jehofa lefaseng ka bophara. Ge e ba Dihlatse di ka bonwa molato kua Taganrog, se se tla fa balaodi ba mmušo ka moka ba Russia matla a go phara Dihlatse tša Jehofa ka molato wa bosenyi ka ge ba bontšha tumelo ya tšona.
Ba Ditaba:
Bakeng sa Ditšhabatšhaba: J. R. Brown, Ofisi ya Ditšhabatšhaba, mogala +1 718 560 5000
Russia: Grigory Martynov, mogala +7 812 702 2691


text:
THUŠO BAKENG SA LAPA | BAFSA
Go Bontšha Mekgwa ge o Ngwalelana Melaetša
TLHOHLO
O boledišana le mogwera le lebantše difahlego gomme go tsena molaetša founong. O swanetše go dira’ng?
Go bala molaetša ge o dutše o boledišana le mogwera wa gago.
Go botša mogwera wa gago gore “tshwarelo” gomme o bale molaetša.
Go hlokomologa molaetša gomme o tšwele pele o boledišana le mogwera wa gago.
Na go na le taba gore o kgetha go dira’ng? Karabo ke ee!
SEO O SWANETŠEGO GO SE TSEBA
Go ngwalelana melaetša le mogwera mola o boledišana le yo mongwe go swana le go bapala papadi yeo o e ratago ntle le go latela melao ya papadi yeo. O ka ipotša gore: ‘Eupša ba ke bagwera ba ka.’ Leo ke lona lebaka la gore o be le mekgwa. Ga se gore o swanetše go ipeela melao e thata le e sa fetogego. Eupša therešo ya bophelo ke gore: Ge e ba o sa bontšhe bagwera ba gago mekgwa, go se go ye kae ba tlo go hlanogela.
Ke ka baka la’ng go le bjalo? Ka gobane batho ga ba rate go swarwa gampe. Kgarebe yeo e bitšwago Beth * e re: “Ke kwa ke tenega ge ke boledišana le mogwera yo a sa fetšego go lebelela founo ya gagwe bjalo ka ge eka o letetše gore go direge selo se sekaone!” O nagana gore Beth o tla kgotlelela mogwera yo bjalo go fihla neng?
Go bona ge e ba o na le mekgwa ge o diriša founo, lebelela boemo bjo bo lego ka tlase ga “Tlhohlo.” Ke karabo efe yeo e bonagalago e le kaone go wena? Mohlomongwe o lemoga gore karabo ya A e bontšha go hloka mekgwa. Eupša go thwe’ng ka karabo ya B le C? Na ke go hloka mekgwa go šitiša poledišano ka go fo lebelela molaetša? Goba na ke go hloka mekgwa go hlokomologa molaetša e le feela gore o tšwele pele ka poledišano?
Bjalo ka ge o bona, taba ya go ba le mekgwa e ka no se kwešišege. Eupša Beibele e ka thuša. E re: “Ka mo le nyakago batho ba le dira ka gona, le lena le ba direng ka wona mokgwa woo.” (Luka 6:31) O ka diriša keletšo yeo tabeng ya go ngwalelana melaetša. Bjang?
SEO O KA SE DIRAGO
Romela melaetša feela ka nako e swanetšego. Lesogana leo le bitšwago Richard le re: “Ka dinako tše dingwe ke na le go hwetša molaetša bošego kudu. O tla hwetša gore molaetša wa gona ga o bohlokwa, eupša o fo ntšhitiša go robala!” Ipotšiše, ‘Na ke romela batho melaetša ka dinako tšeo ba ka bago ba robetše?’—Molao wa motheo wa Beibele: Mmoledi 3:1.
Šetša segalo sa gago. Poledišano e akaretša mantšu, segalo sa lentšu, ponagalo ya sefahlego le boitšhišinyo bja mmele. Ka manyami, bontši bja dilo tšeo ga di tšwelele ge o ngwalelana melaetša. Ka gona, o ka di tšweletša bjang? Kgarebe yeo e bitšwago Jasmine e re: “Bontšha botho. Botšiša gore: ‘Go ya bjang?’ gomme o diriše le mantšu a bjalo ka ‘hle’ le ‘ke a leboga.’”—Molao wa motheo wa Beibele: Bakolose 4:6.
Eba le temogo. Lebelela gape boemo bjo bo lego ka tlase ga “Tlhohlo.” Go ka nyakega gore o emiše poledišano go se nene, ge o letetše molaetša o bohlokwa. Lega go le bjalo, gantši molaetša o ka ema. Amy wa nywaga e 17 o re: “Founo ya gago e tla ba e sa le gona ge mogwera wa gago a feditše go bolela, eupša mogwera wa gago a ka no ba a sepetše ge o fetša go ngwalelana melaetša.” O ka diriša temogo e swanago ge o le pokanong. Jane wa nywaga e 18 o re: “O se ke wa hlwela go ngwalelana melaetša. Seo se botša batho gore, ‘ga ke thabele go ba le lena; go kaone ke be lefelong le lengwe.’”
Nagana pele o ka romela molaetša. Na molaetša wa gago o ka tšewa ka tsela e nngwe? Na maswao ao a hlalosago maikwelo a tla go thuša gore o fetiše molaetša wa maleba? Amber wa nywaga e 21 o re: “Ge e ba o dira metlae ka taba e itšego, bea sefahlego sa go myemyela. Batho ba ka kwa bohloko—gomme dintwa di ka ba tša thoma—ka gobane ba tšea gore ga o bapale.”—Molao wa motheo wa Beibele: Diema 12:18.
Ge e le gabotse, go nyakega gore o be le mekgwa ge o diriša founo!
Seo go ka naganwago ka sona: Mekgwa e mebotse e theilwe leratong. Seka seo se ka bontšhwa bjang? Beibele e re: “Lerato ga le fele pelo e bile le botho. Lerato ga le hufege, ga le ikgantšhe, ga le ikgogomoše, ga le dire tša go leša dihlong, ga le nyake tša go ikhola, ga le rumolege.” (1 Bakorinthe 13:4, 5) Ke sebopego sefe sa lerato seo o swanetšego go šomela go sona?
^ ser. 11 Maina a mangwe sehlogong se a fetotšwe.


text:
TABA YA LETLAKALA LA KA NTLE | KE KA BAKA LA ENG O SWANETŠE GO BOTEGA?
Kamoo go se Botege go go Kgomago ka Gona
“Go dula go na le maemo a thata ao a ka rarollwago ka tiro e nyenyane ya go se botege.”—Samantha, Afrika Borwa.
Na o dumelelana le mantšu ao? Go swana le Samantha, ka moka ga rena re kile ra lebeletšana le maemo a thata. Tsela yeo re swaraganago le maemo ao a re lekago gore re se botege e ka utolla gore ke ditekanyetšo dife tšeo re di tšeelago godimo. Ka mohlala, ge e ba re tšea go itšhireletša gore re se hlabje ke dihlong e le selo sa bohlokwa kudu, go ka direga gore re tšee go se botege e le mo go swanetšego. Lega go le bjalo, ge therešo e utologa, ditlamorago tša go se botege gantši e ba tše di sa kgahlišego. Ela hloko se se latelago.
GO SE BOTEGE GO DIRA GORE O SE SA BOTWA
Ditswalano di agwa ke go botana. Ge batho ba babedi ba botana, ba ikwa ba šireletšegile. Eupša go bota motho ga go itlele feela. Batho ba thoma go botana ge e ba ba fetša nako ba le gotee, ba boledišana ka potego le go dira dilo ka tsela e se nago boithati. Lega go le bjalo, go botana go ka senywa ke tiro e tee feela ya go se botege. Le gona, ge batho ba se sa botana, go ka ba thata gore ba botane gape.
Na o kile wa forwa ke motho yo o bego o mo tšea e le mogwera wa paale? Ge e ba go le bjalo, gona o ile wa ikwa bjang? Go ka direga gore o ile wa kwa bohloko, wa ba wa ikwa o ekilwe. Ruri seo se a kwagala. Ga go pelaelo gore go se botege go ka senya motheo wa ditswalano tšeo di tšeelwago godimo.
GO SE BOTEGE GO A FETELA
Nyakišišong yeo e dirilwego ke Robert Innes yo e lego moprofesara wa tša boiphedišo Yunibesithing ya California, go hweditšwe gore “ruri go se botege go a fetela.” Ka baka leo, go se botege go ka swantšhwa le twatši—ge o tšwela pele o tlwaelana kudu le motho yo a nago le bofora, le wena o ka ba kotsing ya go fetelwa ke go se botege.
O ka phema bjang go tanywa ke molaba wa go se botege? Beibele e ka go thuša. Hle ela hloko melao e sego kae ya motheo ya Beibele.


text:
Kgaolo 79: Daniele ka Moleteng wa Ditau
JOO! Mo go bonagala eka Daniele o kotsing e kgolo. Eupša ditau tše ga di mo lome! Na o a tseba gore ke ka baka la’ng di sa mo lome? Gona ke mang yo a mo lahletšego ka mo ditaung? Anke re bone.
Ga bjale kgoši ya Babilona e be e le monna yo a bitšwago Dario. O be a tloga a rata Daniele ka gobane Daniele o be a lokile kudu e bile a le bohlale. Dario o ile a mo kgetha gore e be mmuši yo mogolo mmušong wa gagwe. Se se ile sa dira gore banna ba bangwe ba mmušong woo ba mo jele mona, ke moka ba dira se se latelago:
Ba ya go Dario gomme ba fihla ba re: ‘Wena kgoši, re kwane gore o bee molao wa gore go se ke gwa ba le motho yo a rapelago modimo le ge e le ofe goba motho le ge e le ofe ka matšatši a 30 ge e se go rapela wena kgoši. Ge e ba go ka ba le motho yo a sa kwego molao wo, gona a lahlelwe moleteng wa ditau.’ Dario o be a sa tsebe lebaka leo ka lona banna ba ba bego ba nyaka gore go bewe molao wo. Eupša a bona e le leano le lebotse gomme a o ngwala. Bjale molao woo o be o ka se sa fetošwa.
Eitše ge Daniele a kwele ka molao woo, a ya gae a fihla a rapela, go etša ge a be a dira bjalo ka mehla. Banna bao ba babe ba be ba tseba gore Daniele a ka se tlogele go rapela Jehofa. Ba ile ba thaba ka gobane go be go bonagala eka leano la bona la gore ba mmolaye le be le atlega.
Ge kgoši Dario a lemoga lebaka leo ka lona banna ba ba bego ba nyaka gore go bewe molao wo, a nyama kudu. Eupša ka ge a be a ka se sa o fetoša, o ile a laela gore Daniele a lahlelwe ka moleteng wa ditau. Lega go le bjalo a re go Daniele: ‘Ke holofela gore Modimo wa gago yo o mo hlankelago o tla go hlakodiša.’
Dario o be a nyamile kudu moo a ilego a palelwa ke go robala bošegong bjoo. Ge go esa a akgofela moleteng wa ditau. O ka kgona go mmona kua godimo mo seswantšhong. O goeletša a re: ‘Daniele mohlanka wa Modimo yo a phelago! Na Modimo yo o mo hlankelago o kgonne go go hlakodiša ditaung?’
Daniele o re: ‘Modimo o romile morongwa wa gagwe a tswalela melomo ya ditau tše gomme ga se tša nkgobatša.’
Kgoši ya thaba kudu. Ya laela gore Daniele a ntšhwe ka mo moleteng. Ke moka ya laela gore banna bale ba babe bao ba bego ba leka go bolaya Daniele ba lahlelwe ka mo ditaung. Eitše ba sešo ba fihla tlase ka moleteng, ditau tšeo tša ba di šetše di ba swere gomme tša robaganya marapo a bona ka moka.
Ke moka Kgoši Dario a ngwalela batho ka moka ba mmušong wa gagwe a re: ‘Ke laela gore batho ka moka ba hlomphe Modimo wa Daniele. O dira mehlolo e megolo. O hlakodišitše Daniele gore a se ke a jewa ke ditau.’
Daniele 6:1-28.
Dipotšišo
- Dario e be e le mang, gomme o be a ikwa bjang ka Daniele?
- Banna ba bangwe bao ba bego ba na le mona ba ile ba dira gore Dario a dire eng?
- Daniele o ile a dira’ng ge a kwele ka molao o mofsa?
- Ke ka baka la’ng Dario a ile a nyama kudu moo a ilego a palelwa ke go robala, gomme mesong e latelago o ile a dira’ng?
- Daniele o ile a araba Dario bjang?
- Go ile gwa direga’ng ka banna ba babe bao ba ilego ba leka go bolaya Daniele, gona ke eng seo Dario a ilego a se ngwalela batho ka moka ba mmušong wa gagwe?
Dipotšišo tša tlaleletšo
- Bala Daniele 6:1-28.
Maanomabe ao a ilego a logelwa Daniele a re gopotša bjang ka seo baganetši ba ilego ba se dira e le go leka go thibela modiro wa Dihlatse tša Jehofa mehleng yeno? (Dan. 6:7; Ps. 94:20; Jes. 10:1; Baroma 8:31)
Lehono bahlanka ba Modimo ba ka ekiša Daniele bjang ka go dula ba ekwa “balaodi ba bagolo”? (Dan. 6:5, 10; Baroma 13:1; Dit. 5:29)
Re ka ekiša bjang mohlala wa Daniele wa go hlankela Jehofa “ka go se kgaotše”? (Dan. 6:16, 20; Bafil. 3:16; Kut. 7:15)
Ithute ka mo go oketšegilego
Karata ya Beibele ya Daniele
Ke ka baka la’ng Daniele a ile a lahlelwa ka moleteng wa ditau? Phrintha karata ye ya Beibele gomme o ithute ka mo go oketšegilego ka Daniele.


text:
THUTO 5
O tla Hwetša Eng Dibokeng tša Rena tša Bokriste?
Batho ba bantši ba kgaoditše go ya ditirelong tša bodumedi ka gobane ga ba hwetše tlhahlo ya dilo tša moya goba khomotšo. Ka gona, ke ka baka la’ng o swanetše go ya dibokeng tša Bokriste tšeo di rulagantšwego ke Dihlatse tša Jehofa? O tla hwetša eng moo?
Lethabo la go ba gare ga batho bao ba nago le lerato le bao ba tshwenyegago ka ba bangwe. Lekgolong la pele la nywaga, Bakriste ba be ba rulagantšwe ka diphuthego gomme ba be ba swara diboka gore ba rapele Modimo, ba ithute Mangwalo le go kgothatšana. (Baheberu 10:24, 25) Ge ba be ba bokane moo go nago le lerato, ba be ba ikwa ba le gare ga bagwera ba kgonthe—bana babo bona ba moya. (2 Bathesalonika 1:3; 3 Johane 14) Re latela mohlala wa bona gomme re hwetša lethabo le le swanago.
Mohola wa go ithuta kamoo o ka dirišago melao ya motheo ya Beibele. Banna, basadi le bana ba bokana gotee go etša ge go be go dirwa mehleng ya Beibele. Barutiši bao ba swanelegago ba diriša Beibele go re thuša go kwešiša kamoo re ka dirišago melao ya yona ya motheo bophelong bja rena bja letšatši le letšatši. (Doiteronomio 31:12; Nehemia 8:8) Bohle ba ka tšea karolo ge go boledišanwa le batheetši le ge go opelwa, e lego seo se re neago sebaka sa go bolela kholofelo ya rena ya Bokriste.—Baheberu 10:23.
Tšhegofatšo ya go matlafatša tumelo ya gago go Modimo. Moapostola Paulo o ile a botša e nngwe ya diphuthego tša mehleng ya gagwe gore: “Ke hlologetše go le bona, . . . e le gore mo gare ga rena re kgothatšane ka tumelo ya rena, ya lena gotee le ya ka.” (Baroma 1:11, 12) Go kopana ga rena ka mehla le badumedigotee le rena dibokeng go matlafatša tumelo ya rena gotee le boikemišetšo bja go phela bophelo bja Bokriste.
Ke ka baka la’ng o sa amogele taletšo ya gore o be gona sebokeng sa bekeng e latelago sa phuthego ya rena gomme o iponele dilo tše? O tla amogelwa ka borutho. Diboka ka moka ga di lefelelwe—ga go tšewe dikoleke le ka mohla.
Diboka tša rena tša phuthego di latela mohlala ofe?
Re ka holega bjang ka go ba gona Dibokeng tša Bokriste?
Ithute ka mo go oketšegilego
Ke Eng Seo se Diregago Holong ya Mmušo?
Iponele yona.
Diboka tša Phuthego tša Dihlatse tša Jehofa
Ikhweletše lefelo leo re kopanelago go lona le kamoo re swarago diboka ka gona.


text:
Dipotšišo tše Tšwago go Babadi
“Barwa ba Modimo wa therešo” bao go boletšwego ka bona go Genesi 6:2, 4 bao ba phetšego pele ga Meetsefula ke bomang?
Re na le bohlatse bja gore polelwana ye e bolela ka barwa ba Modimo ba moya. Eupša bohlatse bjoo ke bofe?
Temana ya pele go ditemana tšeo e balega ka gore: “Barwa ba Modimo wa therešo ba lemoga gore barwedi ba batho e be e le ba babotse; ba ya ba itšeela basadi gare ga bona, ba itšeela bohle bao ba ikgethelago bona.”—Gen. 6:2.
Mangwalong a Seheberu, dipolelwana “barwa ba Modimo wa therešo” le “barwa ba Modimo” di tšwelela go Genesi 6:2, 4; Jobo 1:6; 2:1; 38:7; le go Psalme 89:6. Mangwalo a a bontšha eng ka “barwa [ba] ba Modimo”?
“Barwa ba Modimo wa therešo” bao re balago ka bona go Jobo 1:6 go bonagala gabotse gore ke dibopiwa tša moya tšeo di bego di bokane pele ga Modimo. Gare ga bona go be go na le Sathane, yo a bego a dutše a “ralala le lefase.” (Jobo 1:7; 2:1, 2) Ka tsela e swanago, go Jobo 38: 4-7, re bala ka “barwa ba Modimo” bao ba ilego ba “gobela ka go hlalala” ge Modimo a be a ‘bea leswika la sekhutlo’ la lefase. E swanetše go ba e be e le barongwa, ka lebaka la gore batho ba be ba sa tšwa ba bopša ka nako yeo. Ga go pelaelo gore “barwa ba Modimo” bao go bolelwago ka bona go Psalme 89:6 e be e le dibopiwa tša moya tša legodimong tšeo di nago le Modimo, e sego batho.
Ka gona, “barwa ba Modimo wa therešo” bao go bolelwago ka bona pegong ya Genesi 6:2, 4 ke bomang? Ka go dumelelana le dintlha tša ditemana tša Beibele tšeo re šetšego re boletše ka tšona, ke mo go kwagalago go phetha ka gore pego ye e bolela ka barwa ba Modimo ba moya bao ba ilego ba tla lefaseng.
Ba bangwe ga ba nape ba dumela gore barongwa ba ka kganyoga go ba le dikopano tša botona le botshadi. Mantšu a Jesu a begilwego go Mateo 22:30 a bontšha gore legodimong ga go na lenyalo le dikopano tša botona le botshadi. Eupša barongwa ka dinako tše dingwe ba ile ba ikapeša mebele ya batho, ba ja e bile ba nwa le bona. (Gen. 18:1-8; 19:1-3) Ka lebaka leo, go a kwagala go phetha ka gore ge ba ikapešitše mebele ya batho, ba be ba ka robala le basadi.
Go na le mabaka a theilwego Beibeleng ao a dirago gore re dumele gore barongwa ba bangwe ba ile ba ba le dikopano tša botona le botshadi. Juda 6, 7 e bapiša sebe sa banna ba Sodoma, bao ba ilego ba phegelela dikganyogo tša nama tšeo e sego tša tlhago, le sa “barongwa bao ba sa kago ba boloka boemo bja bona bja pele, eupša ba tlogetše bodulo bja bona bjo bo swanetšego.” Selo setee seo barongwa ba le Basodoma ba ba bego ba swana ka sona ke gore ba be ba ‘ineetše boitshwarong bjo bo gobogilego gomme ba phegelela dikganyogo tša nama tšeo e sego tša tlhago.’ Temana e swanago ya 1 Petro 3:19, 20 e tswalanya barongwa ba sa kwego le ‘mehla ya Noa.’ (2 Pet. 2:4, 5) Ka gona, mokgwa wa bophelo wa barongwa ba go se kwe ba mehleng ya Noa o ka swantšhwa le sebe sa Sodoma le Gomora.
Phetho e bjalo e tloga e kwagala gabotse ge re lemoga gore “barwa ba Modimo wa therešo” bao go boletšwego ka bona go Genesi 6:2, 4 e be e le barongwa bao ba ilego ba ikapeša mebele ya batho gomme ba itshwara ka tsela e gobogilego le basadi.
Beibele e re Jesu o ile a “yo bolela le meoya yeo e bego e le kgolegong.” (1 Pet. 3:19) Na se se bolela eng?
Moapostola Petro o bolela ka meoya ye e le bao ba “ kilego [ba] se kwe ge Modimo a be a letile ka go se fele pelo mehleng ya Noa.” (1 Pet. 3:20) Go bonagala gabotse gore Petro o be a bolela ka dibopiwa tša moya tšeo di ilego tša kgetha go latela borabele bja Sathane. Juda o bolela ka barongwa “bao ba sa kago ba boloka boemo bja bona bja pele, eupša ba tlogetše bodulo bja bona bjo bo swanetšego,” gomme o re Modimo “o ba bolokile ditlemong tša neng le neng kgamping ya leswiswi go fihlela ge ba tlo ahlolwa letšatšing le legolo.”—Juda 6.
Ke ka tsela efe dibopiwa tša moya di sa kago tša theetša mehleng ya Noa? Pele ga Meetsefula, dibopiwa tše tše kgopo tša moya di ile tša ikapeša mebele ya nama, e lego selo seo Modimo a sa kago a ba rerela sona. (Gen. 6:2, 4) Go oketša moo, barongwa bao ba bego ba robala le basadi ba be ba dira selo seo e sego sa tlhago. Modimo ga se a ka a bopa dibopiwa tše tša moya gore di be le dikopano tša botona le botshadi le basadi. (Gen. 5:2) Barongwa ba ba kgopo ba go se kwe, ba tla fedišwa ka nako yeo Modimo a e beilego. Ga bjale ka ge Juda a boletše, boemo bja bona ke bja ‘kgampi ya leswiswi,’ bjo go ka thwego ke kgolego ya moya.
Jesu o ile a bolela neng le “meoya yeo e lego kgolegong,” gona ka tsela efe? Petro o ngwadile gore se se diragetše ka morago ga gore Jesu ‘a phedišwe moyeng.’ (1 Pet. 3:18, 19) Le gona, ela hloko gore Petro o re Jesu o ile “a yo bolela.” Go diriša ga Petro lebaka le le fetilego go šišinya gore go bolela moo go diragetše pele Petro a ngwala lengwalo la gagwe la pele. Ka gona, go bonagala eka neng neng ka morago ga tsogo ya gagwe, Jesu o ile a bolela le meoya ye e kgopo mabapi le kotlo e feletšego yeo e e swanetšego yeo e tlago go e hwetša. O be a sa e botše molaetša woo o e neago kholofelo. E be e le molaetša wa kahlolo. (Jona 1:1, 2) Gateetee ka morago ga gore Jesu a bontšhe tumelo ya gagwe le potego ya gagwe go fihla lehung gomme a tsošitšwe bahung—a bontšhitše gabotse gore Diabolo a ka se mo dire selo—Jesu o be a na le tokelo ya go bolela kahlolo yeo.—Joh. 14:30; 16:8-11.
Nakong e tlago, Jesu o tla tlema le go lahlela Sathane gotee le barongwa bao sekoting. (Luka 8:30, 31; Kut. 20:1-3) Go ba go fihla nakong yeo, meoya yeo e sa kwego e tla ba boemong bja leswiswi la moya gomme phedišo ya yona ya mafelelo e kgonthišeditšwe.—Kut. 20:7-10.


text:
January 2-8
JESAYA 24-28
Kopelo 12 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Jehofa o Hlokomela Batho ba Gagwe”: (10 mets.)
Jes 25:4, 5
—Jehofa ke setšhabelo go bohle bao ba nyakago go mo hlankela (ip-1 272 ¶5)
Jes 25:6
—Jehofa o sa dutše a phethagatša kholofetšo ya gagwe ya go re fepa ka dijo tše dintši tša moya (w16.05 28 ¶4; ip-1 273 ¶6-7)
Jes 25:7, 8
—Go se go ye kae sebe le lehu di tla fedišetšwa sa ruri (w14 9/15 26 ¶15; ip-1 273-274 ¶8-9)
-
Go Epa Matlotlo a Moya: (8 mets.)
Jes 26:15
—Re ka thuša bjang Jehofa ge a dutše a katološa “mellwane ka moka ya naga”? (w15 7/15 8 ¶18)
Jes 26:20
—Ke’ng seo go bonagalago se tswalanywa le seo se boletšwego e sa le pele ka ‘diphapoši tša ka gare’? (w13 3/15 23 ¶15-16)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Jes 28:1-13
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano yeo e theilwego go “Dithero tša Mohlala.” Bapala dibidio tša dithero tša mohlala ka e tee ka e tee, gomme ka morago ga e nngwe le e nngwe le boledišane ka dintlha tša bohlokwa. Ka January, bagoeledi ba ka ikgethela go sepediša poroutšha ya The Origin of Life
—Five Questions Worth Asking ge e ba ba kopana le motho yo a nyakago go tseba ka botlalo bohlatse bja gore go na le Mmopi. Ba kgothaletše gore ba dule ba nyaka dibaka tša go bontšha batho bidio ya Na Dilo tše di Phelago di Bopilwe?
BOPHELO BJA BOKRISTE
Tše di Nyakegago tša Phuthego: (15 mets.) Le ka kgetha go boledišana ka seo re ithutago sona ka go Puku ya Ngwaga. (yb16 140-142)
Thuto ya Beibele ya Phuthego: (30 mets.) kr kgao. 6 ¶8-15 le le lepokisi leo le rego, “Dikopano tša Pele tša Selete Tšeo di Kgothaleditšego Modiro wa Boboledi”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 66 le Thapelo


text:
Ditsela tša go Hwetša Lethabo la Lapa
Go Swara Molekane wa Gago ka Tlhompho
Will * o re: “Ge Rachel a kwele bohloko, o lla nako e telele. Ge re dula fase re bolela, o kgopišega gabonolo goba gaešita le go gana go mpolediša. Go bonagala go sa loke selo. Ke ikwa ke nyaka go bea fase.”
Rachel o re: “Ge Will a fihla gae, ke be ke lla. Ke ile ka leka go mo hlalosetša lebaka leo ka lona ke bego ke ekwa bohloko, eupša o ile a ntsena ganong. O ile a mpotša gore e be e se taba e kgolo gakaalo le gore ke swanetše go fo e lebala. Seo se ile sa nkweša bohloko le go feta.”
NA O fela o ikwa go swana le Will goba Rachel? Bobedi bja bona ba nyaka go boledišana, eupša gantši ba a gakanega. Ka baka la’ng?
Tsela ya banna le basadi ya go bolela ga e swane, e bile ba na le dinyakwa tša moswananoši. Mosadi a ka hlologela go bolela kamoo a ikwago ka gona le go dira bjalo gantši. Ka lehlakoreng le lengwe, banna ba bantši ba leka go boloka khutšo ka go rarolla mathata kapejana le go phema mathata a magolo. Ka gona, o ka fenya bjang diphapano tše gomme wa boledišana le monna goba mosadi wa gago? Ka go swara molekane wa gago ka tlhompho.
Motho yo a nago le tlhompho o tšeela batho ba bangwe godimo e bile o tsoma go kwešiša maikwelo a bona. O ka ba o ile wa ithuta go hlompha batho bao ba go fetago ka matla a taolo goba ka phihlelo go tloga bjaneng. Lega go le bjalo, lenyalong tlhohlo ke go bontšha tlhompho go motho yoo go bonagalago o lekana le yena—molekane wa gago. Linda, yo a nago le nywaga e seswai a nyetšwe, o re: “Ke be ke tseba gore Phil o be a theetša ka go se fele pelo le ka kwešišo motho le ge e le ofe yo a bolelago le yena. Ke be ke nyaka gore le nna a nkwele bohloko.” Mohlomongwe o theetša bagwera ba gago le batho bao o sa ba tsebego ka go se fele pelo le go bolela le bona ka tlhompho. Lega go le bjalo, na o naganela molekane wa gago ka tsela e swanago?
Go hloka tlhompho go dira gore go se be bose ka gae e bile go baka diphapang tše dikgolo. Mmuši yo bohlale o itše: “Legogo le le omilego la senkgwa leo le jewago go ena le khutšo e bile go homotšwe le phala dijo tše dintši tšeo di jewago moo batho ba ngangišanago.” (Diema 17:1, Contemporary English Version) Beibele e botša monna gore a godiše mosadi wa gagwe goba go mo hlompha. (1 Petro 3:7) “Mosadi” le yena “o swanetše go ba le tlhompho e tseneletšego go monna wa gagwe.”—Baefeso 5:33.
Le ka boledišana bjang ka tlhompho? Ela hloko keletšo e šomago e hwetšwago ka Beibeleng.
Ge Molekane wa Gago a Ena le Seo a Nyakago go se Bolela
Tlhohlo:
Batho ba bantši ba rata go bolela go feta go theetša. Na o yo mongwe wa bona? Beibele e hlalosa motho le ge e le ofe yo a “[fetolago] taba pele a ka ekwa” e le lešilo. (Diema 18:13) Ka gona pele o ka bolela, theetša. Ka baka la’ng? Kara, yo a nago le nywaga e 26 a nyetšwe, o re: “Ke rata ge monna wa ka a sa leke go rarolla mathata a ka le semeetseng. Ga se a swanela go dumelelana le nna goba go leka go bona sebaki sa bothata bjoo. Ke fo nyaka gore a ntheetše gomme a lemoge gore maikwelo a ka ke a kgonthe.”
Ka lehlakoreng le lengwe, banna le basadi ba bangwe ba dikadika go itlhalosa e bile ba ikwa ba sa lokologa ge e ba molekane wa bona a ba gapeletša go hlalosa kamoo ba ikwago ka gona. Lorrie, yo a sa tšwago go nyalwa, o lemogile gore monna wa gagwe o tšea nako e telele pele a ka hlalosa kamoo a ikwago ka gona. O re: “Ke swanetše go se fele pelo gomme ke mo letele go fihlela a bolela.”
Tharollo:
Ge wena le molekane wa gago le nyaka go bolela ka selo se itšego seo se ka dirago gore le se kwane, bolelang ka taba yeo ge bobedi bja lena le theošitše maswafo e bile le iketlile. Go thwe’ng ge molekane wa gago a sa nyake go bolela? Lemoga gore “menagano ya motho e etša meetse ka sedibeng se se išago, eupša motho wa temogo a ka kgona go e utolla.” (Diema 20:5, Today’s English Version) Ge o goga pakete ya meetse ka lebelo kudu go tšwa ka sedibeng, go tla tšhologa meetse a mantši. Ka mo go swanago, ge e ba o gapeletša molekane wa gago go bolela, molekane wa gago a ka ikemelela gomme wa se sa kgona go utolla seo se lego pelong ya gagwe. Go e na le moo, botšiša dipotšišo ka botho le ka tlhompho gomme o se fele pelo ge molekane wa gago a sa hlalose maikwelo a gagwe ka pela ka mo o bego o ka rata ka gona.
Ge molekane wa gago a bolela, ‘akgofela go kwa, o diege go bolela o be o diege go galefa.’ (Jakobo 1:19) Motheetši yo botse ga a theetše feela ka ditsebe eupša o theetša le ka pelo. Ge molekane wa gago a bolela, leka go kwešiša maikwelo a gagwe. Molekane wa gago o tla lemoga gore o a mo hlompha—goba ga o mo hlomphe—ka tsela yeo o theetšago ka yona.
Jesu o re rutile kamoo re swanetšego go theetša ka gona. Ka mohlala, ge monna yo a babjago a be a mmatamela a nyaka thušo, Jesu ga se a ka a rarolla bothata bja monna yoo le semeetseng. Sa pele, o ile a theetša topo ya monna yoo. Ke moka a dumelela seo a se kwelego se mo tutuetša ka mo go tseneletšego. Mafelelong o ile a fodiša monna yoo. (Mareka 1:40-42) Ge molekane wa gago a bolela, dira se se swanago. Gopola gore a ka ba a tsoma go bontšhwa kwelobohloko, e sego tharollo ya kapejana. Ka gona, theetša ka kelohloko. Dumelela maikwelo a gago gore a kgomege. Ke moka o arabele ka go dumelelana le dinyakwa tša molekane wa gago. Ge o dira bjalo, o tla bontšha gore o hlompha molekane wa gago.
LEKA MOKGWA WO: Nakong e tlago ge molekane wa gago a thoma go go bolediša, lwantšha tshekamelo ya go nyaka go araba le semeetseng. Leta go fihlela ge molekane wa gago a feditše go bolela gomme o kwešiša seo a se boletšego. Ka morago, o batamele molekane wa gago gomme o mmotšiše gore, “Na o bone eka ke be ke go theeditše e le ka kgonthe?”
Ge o Ena le Seo o Nyakago go se Bolela
Tlhohlo:
Linda, yo a tsopotšwego pejana, o re: “Ditshwantšhetšodikgao tša metlae di dira gore go bonagale e le ga tlhago go bolela gampe ka molekane wa gago le go rogana gotee le go mo kodutla.” Ba bangwe ba golela ka malapeng ao go bolela ka tsela e sa bontšhego tlhompho e lego setlwaedi. Ka morago ge ba tsena lenyalong, ba thatafalelwa ke go phema mokgwa wo ka malapeng a bona. Ivy, yo a dulago Canada, o anega ka gore: “Ke goletše tikologong yeo go yona go kodutla, go hlaba mašata le go kwera e bego e le setlwaedi.”
Tharollo:
Ge o bolela le ba bangwe ka molekane wa gago, bolela “feela polelo e botse ya go aga moo go nyakegago, gore e fetišetše se se holago bao ba kwago.” (Baefeso 4:29) Bolela ka molekane wa gago ka tsela yeo e tlago go dira gore ba bangwe ba mo hlomphe.
Gaešita le ge o ena le molekane wa gago feela, phema tshekamelo ya go mo kodutla goba ya go mo kwera. Isiraeleng ya bogologolo, Mikala o ile a galefela monna wa gagwe, e lego Kgoši Dafida. O ile a diriša kodutlo gomme a re o be a dirile dilo “go etša monna wa lešilo.” Mantšu a gagwe a ile a kgopiša Dafida, eupša gape a ile a se kgahle Modimo. (2 Samuele 6:20-23) Thuto ke efe? Ge o bolela le molekane wa gago, kgetha mantšu a gago ka kelohloko. (Bakolose 4:6) Phil, yo a nago le nywaga e seswai a nyetše, o dumela gore yena le mosadi wa gagwe ba fela ba sa kwane. O lemogile gore ka dinako tše dingwe seo a se bolelago se mpefatša boemo. “Ke feleleditše ka go lemoga gore go fenya ngangišano ge e le gabotse ke go palelwa. Ke lemoga gore go aga tswalano ya rena go a kgotsofatša e bile go na le mohola.”
Mohlologadi yo a tšofetšego wa mehleng ya bogologolo o ile a kgothaletša dingwetši tša gagwe gore “yo mongwe le yo mongwe [wa tšona] a hwetše boikhutšo ntlong ya monna wa gagwe.” (Ruthe 1:9) Ge monna le mosadi ba fana seriti, ba dira gore legae la bona e be lefelo la “boikhutšo.”
LEKA MOKGWA WO: Wena le molekane wa gago, beelang ka thoko nako ya go ahlaahla ditšhišinyo tše di lego ka tlase ga sehlogwana se. Botšiša molekane wa gago gore: “Na ge ke bolela ka wena phatlalatša o ikwa o godišwa goba o nyatšwa? Nka lokiša kae?” Theetša e le ka kgonthe ge molekane wa gago a hlalosa maikwelo a gagwe. Lekang go diriša ditšhišinyo tšeo le di kwago.
Amogela Gore Molekane wa Gago o Fapana le Wena
Tlhohlo:
Batho ba bangwe bao ba sa tšwago go nyalana ba ile ba phetha ka phošo gore ge Beibele e bolela ka go ba “nama e tee” e bolela gore balekane ba swanetše go ba le pono e swanago goba semelo se se swanago. (Mateo 19:5) Lega go le bjalo, kapejana ba lemoga gore kgopolo e bjalo ga se yona. Ge ba se na go nyalana, go fapana ga bona go lebiša dingangišanong. Linda o re: “Phapano ya rena e kgolo ke gore Phil ga a tshwenyege go swana le nna. Ka dinako tše dingwe o kgona go iketla mola nna ke tshwenyegile, ka go re’alo ke feleletša ke ferekana ka gobane go bonagala eka ga a na taba le selo se itšego go swana le nna.”
Tharollo:
Amogelanang ka mokgwa wo le lego ka gona, gomme o hlomphe seo molekane wa gago a fapanago le wena ka sona. Ka mohlala: Mahlo a gago ga a šome go swana le ditsebe tša gago; lega go le bjalo di a dirišana, ka baka leo o ka kgona go tshela tsela o šireletšegile. Adrienne, yo a nago le nywagasome e nyakilego go ba e meraro a nyetšwe, o re: “Ge feela dipono tša rena di sa thulane le Lentšu la Modimo, nna le monna wa ka re dumelelana ka gore re na le dipono tše sa swanego. Go ba gona, re nyalane, ga re motho o tee.”
Ge molekane wa gago a ena le pono e sa swanego le ya gago goba a arabela go se swane nago, o se ke wa lebiša tlhokomelo dilong tšeo di kgahlegelwago ke wena feela. Ela hloko maikwelo a molekane wa gago. (Bafilipi 2:4) Monna wa Adrienne, e lego Kyle, o dumela ka gore: “Ga se ka mehla ke kwešišago goba ke dumelelanago le pono ya mosadi wa ka ka dilo. Eupša ke ikgopotša gore ke mo rata go feta kamoo ke ratago pono ya ka ka gona. Ge a thabile, le nna ke thaba e le ruri.”
LEKA MOKGWA WO: Dira lelokelelo la ditsela tšeo ka tšona pono ya molekane wa gago goba tsela ya gagwe ya go dira dilo di phagametšego tša gago.—Bafilipi 2:3.
Tlhompho ke e nngwe ya ditsela tša go dira gore lenyalo le be le lethabo e bile le swarelele. Linda o re: “Tlhompho e tliša kgotsofalo le tšhireletšego lenyalong. Go tloga go nyakega gore e hlagolelwe.”
^ ser. 3 Maina a fetotšwe.
IPOTŠIŠE GORE . . .
Tsela yeo molekane wa ka a fapanago le nna ka yona e humišitše lapa la rena bjang?
Ke ka baka la’ng go le botse go dira dilo ka tsela ya molekane wa ka nako le nako ge e sa thulane le melao ya motheo ya Beibele?
Ithute ka mo go oketšegilego
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.
Banna
—Dirang Gore Malapa a Lena a be le Tšhireletšego
Lapa le ka ema gabotse ditšheleteng, eupša ya ba leo le sa šireletšegago dilong tše bohlokwa kudu.
Ke Eng Seo se Dirago Gore go be le Lethabo Lenyalong?
Keletšo ya Beibele mabapi le go dira gore go be le lethabo lenyalong e a šoma ka gobane e tšwa go Mothomi wa lenyalo, Jehofa Modimo.